Menu Sahur Penambat Selera Anak-anak: Resepi Ayam Goreng Kunyit

Menu sahur ayam goreng kunyit biasanya menjadi kegemaran sekeluarga, termasuk anak-anak kecil. Menu yang paling mudah dimasak terutamanya seawal waktu pagi. Lauk ini merupakan lauk satu jenis yang lengkap dengan sayur-sayuran bernutrisi. Sedap sangat dimakan bersama nasi panas-panas, sedikit sambal belacan bersama kicap manis. Itu pun dah cukup!

Resepi Ayam Goreng Kunyit
Bahan-bahan Asas
1 mangkuk dada ayam – hiris kecil1 batang lobak merah – potong jejari halus10 batang kacang buncis/panjang – hiris pendek1/2 bawang besar/merah – hiris nipis1 cili merah – hirisMinyak yang cukup untuk menggoreng
Bahan-bahan Perapan Ayam
1 sudu besar serbuk kunyit1 sudu teh garam1/2 sudu teh gula1/2 biji limau nipis – ambil airnya
Cara-cara Memasak Ayam Goreng Kunyit
Perapkan isi ayam bahagian dada dengan bahan perapan di atas.  Sambil itu, Mama boleh panaskan minyak dan boleh mula menggoreng ayam. Ikutlah suka garing banyak mana ya, Mama. Jika Mama suka yang lembut dan juicy, goreng sekejap sahaja ayam tersebut.
Kredit gambar: Saya Iday
2. Keluarkan sedikit minyak daripada kuali dan tinggalkan anggaran jumlah yang sesuai untuk menumis sedikit bawang dan cili hingga layu. Masukkan semula ayam, lobak merah, dan kacang buncis. Gaul rata dan sesuaikan rasa sekejap sahaja.
Kredit gambar: Saya Iday
Resepi oleh: Namaku Cella
Satu tips untuk Mama…
Selain itu, mama boleh tambahkan sayur cauliflower dan baby corn untuk menambah variasi warna sayur, dan juga sebagai serat tambahan. Ketika berpuasa, biasanya anak-anak akan ada masalah sembelit. Jadi, dengan pengambilan sayur yang cukup akan memudahkan sistem penghadaman untuk berfungsi secara optimum. Jika ada lebihan sup daripada menu berbuka, bolehlah dijadikan side dish untuk dimakan bersama nasi.
Penting untuk di bulan Ramadan ini kita cuba pastikan pemakanan anak-anak tetap kekal seimbang supaya nutrisi baik mencukupi bagi memberikan tenaga kepada minda dan badan, serta membantu proses kesembuhan badan. Kan puasa itu menyihatkan, Mama.Selamat bersahur bersama anak-anak!


Kebaikan Kurma di Bulan Ramadan

Siapa ingat kalau tiap kali bulan puasa mesti ada satu iklan yang sentiasa terngiang-ngiang di telinga dengan ‘bisikan’ pasal buah kurma?
Tambahan pula, teringat masa kita kecil dahulu. Mak Ayah mesti akan nasihatkan untuk kita mulakan berbuka dengan buah kurma dahulu. Lama-lama, jadi terbiasa, betul tak Mama? Macam tak lengkap pula berbuka tanpa buah ini.
Mama Siti ada berbual dengan rakan tentang buah kurma. Dia pun membahaskan hal yang sama iaitu kebaikan makan kurma di bulan Ramadan. Apa lagi, selesai berbual, Mama Siti fikirkan apa lagi khasiat dan kebaikan buah ini dan ingin kongsikan dengan Mama semua supaya kita sama-sama mendapat manfaatnya.
Keistimewaan Kurma Dalam Bulan Ramadan
1. Sunnah Baginda Rasulullah SAW

Seperti yang diriwayatkan oleh Anas bin Malik bahawa;
“Rasulullah SAW biasa berbuka puasa sebelum sembahyang maghrib dengan ruthob (kurma basah), jika tidak ada ruthob, maka baginda berbuka dengan tamar (kurma kering), dan jika tidak ada tamar, baginda meminum seteguk air.”
 (Hadis riwayat Imam Abu Daud)
Makan kurma di bulan Ramadan menjadi sangat bermakna kerana terdapat hadis yang jelas menerangkan bagaimana baginda sendiri mendahulukan buah ini sebagai juadah berbuka.
Dalam erti kata lain, pahala mengamalkan sunnah ini hanya dapat diperoleh ketika seseorang itu berpuasa. Kalau nak jadi kesayangan Allah, kena lah selalu ikut apa nabi kita buat kan?
Tambahan pula, Allah ada berfirman dalam Surah Al-Ahzab ayat 21.
“Sesungguhnya pada (diri) Rasulullah SAW itu contoh ikutan yang baik, iaitu bagi orang yang sentiasa mengharapkan (keredaan) Allah dan (balasan baik) hari akhirat, serta dia pula banyak menyebut dan mengingati Allah.”
Kalau nak jadi orang yang lebih baik, caranya adalah dengan menghidupkan sunnah. Mengamalkan sunnah juga salah satu cara manusia memperoleh reda Allah kerana hanya dengan izin Dia sahaja dapat membuatkan hidup lebih tenang.
2. Mengenyangkan

Kalau dah namanya puasa, lapar itu pasti tapi yang paling terkesan ialah bila kita tak dapat minum. Bila tertengok gambar air pun boleh terliur apa lagi sekarang dah ada yang namanya ASMR.
Bunyi ais jatuh dalam cawan, bunyi air dituang dan bila ada bunyi tegukkan air, ditambah pula dengan visual yang berdefinisi tinggi menambah dugaan ketika berpuasa. Tapi semua tu buat kita tergoda bila kita rasa lapar saja, cuba kalau kita kenyang sepanjang hari.
Sebenarnya kurma boleh bantu kita elakkan rasa lapar dan haus ketika berpuasa. Satu hidangan kurma bersamaan dengan 3 biji dan dalam 3 biji buah ini terdapat 80 kcal atau 80 kilokalori. Kalori adalah terma yang digunakan untuk tenaga.
Kandungan kalori tersebut sedikit sebanyak membekalkan tenaga selama 13 jam berpuasa. Apabila bertenaga, keadaan fizikal menjadi lebih baik. Badan tidak lagi lesu dan mengantuk. Hasilnya kita dapat menjadi lebih produktif ketika bekerja. Mama boleh cuba hidangkan air nabeez ini semasa bersahur untuk rasa kenyang berpanjangan sepanjang berpuasa.
3. Kaya Antioksida
Kredit gambar: Kementerian Kesihatan Malaysia
Kandungan antioksidan dalam 3 biji kurma adalah sebanyak 37 micro gram atau 37 µg. Boleh dikatakan kandungannya adalah yang paling rendah berbanding kalsium(15 mg), fosforus(16 g) dan potassium(140 mg).
Antioksida merupakan bahan yang berfungsi untuk mengurangkan, meneutralkan dan melindungi sel badan manusia dari kerosakan disebabkan oleh radikal bebas. Dalam bahasa ringkas, ianya adalah pertahanan terhadap risiko mendapat penyakit.
Contoh penyakit yang disebakan oleh radikal bebas adalah penuaan, katarak mata, asma, diabetes dan kegagalan buah pinggang.
Selain itu, terdapat flavonoid yang berfungsi untuk mengurangkan keradangan. Ada pakar yang mendakwa bahawa antioksidan ini mampu merendahkan risiko diabetes, alzheimer dan kanser.
Kalau badan memperoleh bahan ini dengan mencukupi, kita dapat menjamin kesihatan diri agar sentiasa sihat. Boleh jadi kita antara yang terselamat dari penyakit disaat orang sekeliling sedang menderita.
4. Melancarkan Pencernaan
Kredit gambar: Boldsky.com
Kurma dan pencernaan? Bagaimana ianya berlaku? Baiklah, kurma adalah sumber serat yang dapat membantu seseorang membuang air besar dengan lebih lancar.
Mama perasan tak, kalau cerita pasal buah dan sayur, mesti ada sebut pasal serat. Serat akan menyerap air ketika berada dalam badan manusia. Apabila sampai di usus besar, serat akan melembutkan najis dan memudahkan proses pembuangannya.
Tahukah anda apa yang akan terjadi kalau sistem pencernaan tidak berfungsi dengan baik? Kita akan menghadapi masalah sembelit dan jika tidak terkawal, ianya bakal mengundang gejala lain yang lebih kronik seperti buasir.
Pengambilan kurma secara berkala dan berterusan mampu mengurangkan risiko menghidapi penyakit kanser usus. Seterusnya, karbohidrat juga menyukarkan pemecahan karbohidrat dalam tubuh manusia. Ini bermakna serat dapat mengawal paras gula dalam darah selepas makan.
Jika diteliti dengan lebih mendalam, setiap 3 biji kurma terdapat sebanyak 7 g serat. Manakala orang dewasa disyorkan untuk mengambil 30 g hingga 37 g setiap hari. Ini bermakna setiap kali kita berbuka puasa dengan 3 biji kurma, kita sudah pun membekalkan 23% serat untuk tubuh badan.
5. Sumber Tenaga Segera
Apa yang dimaksudkan dengan tenaga segera tu Mama?
Oh macam ini. Kurma terdiri daripada karbohidrat ringkas (monosakarida) yang juga dikenali sebagai gula ringkas. Gula yang terdapat dalam kurma adalah glukosa, fruktosa, mannosa, maltosa, rhaminosa dan sukrosa yang mampu menjana tenaga dengan lebih cepat.
Sementara itu, gula dalam kurma telah siap sedia ditukar menjadi saiz yang lebih kecil secara semulajadi. Dalam bahasa mudahnya, badan kita tak perlu bekerja lebih lama untuk mendapatkan tenaga.

Kadar penyerapan gulanya lebih pantas iaitu hanya dalam masa 45 minit sahaja berbanding 4 jam untuk pencernaan nasi. Melalui bukti saintifik ini, memang layaklah kurma diiktiraf sebagai sumber tenaga segera kerana ia dapat membekalkan tenaga dengan cepat dan berpanjangan.
Tambahan pula, senang-senang saja ada 300 kalori dalam kurma yang kita selalu makan itu. Sedangkan untuk mendapatkan nilai tenaga yang sama, kita perlu makan sepinggan nasi ayam kosong.
Kelebihannya disini adalah dari segi harga, cara penyediaan dan masa untuk makan. Dalam 3 aspek ini, kurma sepertinya lebih kehadapan dan berbaloi.
Jadi sekarang, apa lagi alasan untuk kita tidak memilih kurma sebagai hidangan tambahan. Dalam 5 senarai kebaikan kurma di atas, Mama Siti paling suka berkenaan antioksida. Maklumlah, Mama Siti nak kekal muda remaja. Apa lagi, jom pesan kurma sekarang.


Pilihan Doa Belajar Dan Manfaatnya Untuk Mama dan Anak

Mama semua ingat tak dulu masa dekat sekolah, baca doa belajar dalam kelas tu dah jadi macam satu ritual. Macam aneh kalau mulakan kelas tak baca doa sama-sama.
Dulu masa Mama Siti di sekolah rendah, kami kena baca doa belajar beramai-ramai siap ada nada yang sama pula tu. Kalau terimbau kenangan lama, barulah terfikir siapa yang ajar ritma lagu bacaan doa ni. Sebab memang tak ada yang ajar pun sebenarnya. Mungkin naluri kanak-kanak yang menyatukan kami.
SEMUA ORANG KENA BELAJAR KE ?

Kredit gambar: Pixabay
Imam As-Syafiee Rahimatullah Taala ada berkata dalam wasiatnya yang berbunyi seperti ini.
“Tuntutlah ilmu sebanyak mungkin kerana ia akan menjaga kamu dan membuat kamu cemerlang di dunia dan di akhirat. Ilmu yang sebenar-benarnya adalah ilmu yang mendekatkan diri kita kepada Allah Subhanahu Wata’ala”
Beliau menyarankan kita untuk sentiasa mempelajari ilmu baru. Ini bermaksud ianya tiada had dari segi umur, jantina atau harta kekayaan. Semua orang berhak mendapatkan ilmu pengetahuan samada ilmu keagamaan atau ilmu yang lainnya.
Dan tahukah anda? Setiap orang yang berusaha mencari ilmu pengetahuan akan mendapat kelebihan luar biasa dari seluruh makhluk tuhan di dunia ini. Sebagaimana sabda baginda Nabi Muhammad SAW;
وَإِنَّ الْمَلَائِكَةَ لَتَضَعُ أَجْنِحَتَهَا رِضًا لِطَالِبِ الْعِلْمِ، وَإِنَّ الْعَالِمَ لَيَسْتَغْفِرُ لَهُ مَنْ فِي السَّمَوَاتِ
وَمَنْ فِي الْأَرْضِ، وَالْحِيتَانُ فِي جَوْفِ الْمَاءِ
“Sungguh, para malaikat merendahkan sayapnya sebagai keredaan kepada penuntut ilmu. Orang yang berilmu akan dimohon keampunan oleh penduduk langit dan bumi, bahkan hingga ikan yang ada di dasar laut” [HR. Abu Daud, Tirmidzi dan Ibnu Majah]
DOA BELAJAR
Kredit gambar: Freepik
Mama Siti yakin mesti kebanyakkan orang pernah dengar doa yang macam ni semasa di sekolah dahulu. Mungkin ada yang tak ingat atau nak betulkan bacaan. Oleh itu, Mama Siti telahpun sediakan sekali cara bacaan dalam rumi serta maksud setiap doa sebelum dan selepas belajar seperti di bawah.
Doa Sebelum Belajar #1
اَللَّهُمَّ افْتَحْ عَلَيْنَا حِكْمَتَكَ وَانْشُرْ عَلَيْنَا مِنْ خَزَائِنِ
رَحْمَتِكَ يَا اَرْحَمَ الرَّاحِمِيْن
‘Allahummaftah ‘alaina hikmataka wansyur ‘alainaa min khozaa, ini rohmatika yaa arhamarraahimiin’
(Ya Allah, bukakanlah ke atas kami hikmatMu dan limpahkanlah ke atas kami khazanah rahmatMu, wahai yang Maha Pemurah lagi Maha Penyayang)
Jika anda memohon kefahaman dan ingin dimudahkan urusan menuntut ilmu, anda boleh mulakan dengan ayat ini. Sebagai tambahan, doa ini juga boleh dibacakan dalam keadaan lain seperti ketika membaca buku.
Doa Sebelum Belajar #2
(Doa Penerang Hati)
Kredit gambar: qamarislamkhan.com
رَبِّ اشْرَحْ لِي صَدْرِي وَيَسِّرْ لِي أَمْرِي وَاحْلُلْ
عُقْدَةً مِّن لِّسَانِي يَفْقَهُوا قَوْلِي
‘Robbisyrohlii sodri wa yassirlii amrii wahlul ‘uqdatammillisaani yafqahu qauli’
(Ya Allah, lapangkanlah dadaku, permudahkan bagiku urusanku dan lancarkanlah lidahku agar mereka faham pembicaraanku) [Surah Taha: Ayat 25-28]
Berdasarkan maksud lafaz doa ini, kita faham bahawa kita sedang memohon kepada tuhan agar setiap bait kata dapat difahami oleh yang mendengarnya. Doa ini boleh diamalkan ketika anda perlu melakukan pembentangan atau perlu berucap di khalayak. Insya Allah dengan kuasa tuhan, Dia akan mengizinkanNya.
Doa Sebelum Belajar #3
رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا
‘Rabbana atina min ladunka rahmatan wahayyi lana min amrina rasyada’
(Wahai Tuhan kami, berikanlah rahmat kepada kami dari sisi-Mu dan sempurnakanlah bagi kami petunjuk yang lurus dalam urusan kami) [Surah Kahfi: Ayat 10]
Ini adalah doa yang dibacakan oleh pemuda di dalam gua yang ceritanya digazetkan di dalam Al-Quran.
Bacakanlah doa ini kerana ianya bertujuan untuk meminta petunjuk serta jalan keluar dari setiap kebuntuan.
Doa Selepas Belajar #1
رَبَّنَا انْفَعْنَا بِمَاعَلَمْتَنَا الَّذِيْ يَنْفَعُنَا وَزِدْنَا عِلْمًا وَالْحَمْدُلِلّٰهِ عَلَى كُلِّ حَالٍ
‘Rabbanan fa’naa bima ‘allamtana ladzi yanfa’una wa zidna ‘ilman walhamdulillahi ‘ala kulli hal’
(Ya Tuhan kami, jadikanlah ilmu kami ilmu yang bermanfaat, ajarkan kami apa-apa yang bermanfaat bagi kami serta tambahkan ilmu bagi kami, segala puji hanya bagi Allah dalam setiap keadaan)
Penting untuk kita selalu berdoa supaya pengetahuan yang kita miliki dipelihara kesuciannya. Sifat manusia yang lemah selalu membuatnya mudah terpengaruh dengan sesuatu yang hanya memberikan kelebihan di dunia.
Contohnya, kemahiran menggodam adalah ilmu paling ingin dimiliki pada zaman ini. Seseorang yang pandai ‘hacking’ ada kelebihan mengawal gerak geri pengguna internet. Ilmu perlu di jaga darjatnya. Kalau perlu ‘hack’ kerana ingin membantu pihak berkuasa, itu tidak mengapa. Jangan sampai ada yang terjerumus dalam lembah kesesatan.
Doa Selepas Belajar #2
(Doa Peperiksaan)
Kredit gambar: Islamituindah.my
اَللّٰهُمَّ اِنِّى اِسْتَوْدِعُكَ مَاعَلَّمْتَنِيْهِ فَارْدُدْهُ اِلَىَّ عِنْدَ حَاجَتِىْ وَلاَ تَنْسَنِيْهِ يَارَبَّ الْعَالَمِيْنَ
‘Allaahumma innii istaudi’uka maa ‘allamtaniihi fardud-hu ilayya ‘inda haajatii. Wa laa tansaniihi yaa robbal ‘alamiin’
(Ya Allah, sesungguhnya ku titipkan kepada-Mu apa yang telah Engkau ajarkan kepadaku, maka kembalikanlah dia kepadaku disaat aku membutuhkannya. Janganlah Engkau buat aku lupa kepadanya wahai Tuhan pemelihara alam)
Dalam doa ini, kita memohon Allah untuk mengembalikan ingatan tentang segala apa yang pernah dipelajari sebelum ini. Setelah berusaha, kita bertawakal dan berharap agar tuhan membantu dengan memberikan ilham ketika keadaan memerlukan.
Doa Selepas Belajar #3
اَللّٰهُمَّ أَرِنَا الْحَقَّ حَقًّا وَارْزُقْنَا اتِّـبَاعَهُ وَأَرِنَا الْبَاطِلَ بَاطِلاً وَارْزُقْنَا اجْتِنَابَهُ
‘Allahumma arinal haqqa haqqan warzuqnat tibaa’ahu. Wa Arinal baathila baa-thilan warzuqnaj tinaabahu’
(Ya Allah, tunjukkanlah kepada kami kebenaran, sehingga kami dapat mengikutinya. Dan tunjukkanlah kepada kami kejelekan sehingga kami dapat menjauhinya)
Sesungguhnya, hanya tuhan yang tahu tentang segala apa yang berlaku. Kadang-kadang kita tersilap langkah kerana salah fahaman ketika belajar.
Seperti yang sedang heboh sekarang ini, ramai orang di kalangan penentang vaksin menyatakan bahawa suntikan vaksin Covid-19 adalah agenda pihak tertentu. Itulah yang berlaku jika kita tidak dilihatkan dengan perkara yang benar. Ada ramai yang terpedaya kerana mereka percaya pada perkara yang sebaliknya.
Doa ini untuk kita memohon agar tuhan memperlihatkan natijah untuk ilmu yang benar dan yang salah.
Menuntut ilmu adalah jalan seorang muslim menjadi lebih baik. semudah membaca sehelai risalah juga sudah memadai. Kita tidak perlu menjadikan sesuatu cara berpakaian sebagai syarat mempelajari ilmu. Tuhan tahu isi hati hambanya dan Dia akan luruskan jalan bagi yang berusaha. Mama Siti harap doa ini dapat kita amalkan bersama dan semoga berguna untuk anak-anak kita juga nanti.


Air Nabeez – Resepi Sahur Ringkas Khas untuk Ibu Menyusu

Nabeez adalah air rendaman (infused water) yang digemari Nabi Muhammad S.A.W, sama ada menggunakan kurma ataupun kismis, yang direndam semalaman. Kurma atau kismis ini telah larut khasiat vitamin dan mineral di dalamnya setelah direndam, lebih mudah dihadam dan akan membekalkan tenaga kepada badan kita, terutamanya sepanjang berpuasa.
Ada ibu-ibu menyusu bagitahu Mama Siti, mereka rasa lebih mudah menjalani ibadah puasa selepas amalkan bersahur dengan air Nabeez ini.  Tambahan pula, air nabeez yang menggunakan buah kurma dapat membantu menambahkan susu ibu secara tradisional.

Kredit gambar: Kompasiona
Daripada Ibn ‘Abbas di dalam riwayat Sahih Muslim, katanya: Rasulullah S.A.W selalu dibuat nabeez untuk Baginda pada awal malam. Lalu Baginda meminumnya apabila masuk waktu pagi hari tersebut, juga pada malam yang akan tiba, pada keesokkan pagi, pada malam lain, pada keesokan pagi (hari ketiga) hingga Asar. Sekiranya masih berbaki sedikit, Baginda akan memberinya kepada khadam atau Baginda memerintahkan supaya membuangnya (dikhuatiri menjadi air peraman).
Air Nabeez
Bahan-bahan
500ml Air mineral atau bertapis5 biji Kurma atau 10 biji kismis saiz sederhana (hanya gunakan salah satu bagi setiap bekas)Gelas kaca berpenutup untuk rendaman
Cara Membuat Air Nabeez
Sediakan jar atau gelas kaca, masukkan air dan kurma atau kismis di dalamnya.
Kredit gambar: MY KMU
2. Simpan semalaman sebelum tidur di dalam peti sejuk untuk diminum sahur nanti. Ambil segelas untuk diminum dan baki boleh diminum untuk hari kedua. Silakan dimakan kurma atau kismis yang telah lembut itu sebagai sumber serat yang baik.
Kredit gambar: Bola stylo
Kelebihan Air Nabeez
Berdasarkan kajian yang dilakukan oleh sebuah universiti di Arab Saudi, kurma mempunyai manfaat anti-oksidan yang boleh memberikan tenaga, mengelakkan keradangan yang berlaku ketika berpuasa, mengelakkan ketumbuhan, melawan jangkitan, dan banyak lagi.
Kismis juga mempunyai khasiat yang hampir sama dengan kurma. Kedua- dua kurma dan kismis kaya dengan vitamin dan mineral seperti vitamin B, magnesium, potassium dan lain-lain.
Sumber: Keluarga
Menu ini sangat ringkas namun bernutrisi, sesuai bagi semua dan Mama yang masih menyusukan anak. Mama Siti harap Mama sekalian bolehlah cuba resepi ini ya untuk bersahur, insyaAllah dipermudahkan urusan berpuasa.
Jangan dilupakan bahawa, ibu hamil dan menyusu tetap diberikan rukhsah untuk berbuka. Tidak perlu rasa sedih apabila Mama telah berusaha semampu daya.
Selamat bersahur, Mama!


Menu Sahur Istimewa! Nasi Lemak Cita Rasa Malaysia yang Bernutrisi Tinggi

Nasi lemak adalah menu sahur yang mesra bajet dan kaya lemak baik seperti santan asli dan telur. Lemak baik sangat penting supaya dapat ditukarkan menjadi tenaga untuk digunakan sepanjang hari berpuasa.
Syaratnya nasi dimasak dengan santan asli, dan dimakan hanya sejumlah suku pinggan, selebihnya di atas pinggan kita adalah protein berbentuk lemak baik dan juga sayuran serta bahan pelengkap nasi lemak yang lain.
Untuk mendapatkan nutrisi optimum, Mama Siti cadangkan boleh tambahkan protein seperti ikan tongkol, udang, sotong, malah juga kerang yang tinggi DHA. DHA adalah asid lemak Omega 3 yang bagus untuk kesihatan jantung, mengawal keradangan juga membantu proses kesembuhan akibat detoksifikasi badan di awal permulaan puasa.
Walaupun mungkin Mama rasa renyah nak masak nasi lemak untuk sahur, Mama Siti cadangkan Mama boleh sediakan nasi dan sambal selepas selesai moreh. Atau sambil bermoreh di rumah, Mama boleh ajak anak-anak tolong sediakan bahan nasi lemak ini.

Kredit gambar: Geehut
Nasi Lemak Sambal Udang
Bahan-bahan untuk Nasi
2 pot beras (dibasuh jernih airnya dan ditoskan)4 cawan santan (1 cawan santan pekat dan 3 cawan air tapis)1 helai daun pandan (dibasuh dan diikat simpul)1 sudu teh garam pink Himalaya
Cara Memasak Nasi Lemak
Ambil periuk nasi dan terus masukkan kesemua bahan di atas. Hidupkan periuk nasi seperti biasa.
Kredit gambar: Rasa
 2. Setelah selesai dimasak, gaulkan nasi supaya santannya sebati.
Kredit gambar: Mstar
Bahan-bahan untuk Sambal Udang
6 sudu besar cili kisar (ikut kepedasan yang disukai)3 biji bawang merah – ditumbuk2 biji bawang besar – 1 biji bawang ditumbuk dan 1 biji bawang besar hirisSedikit air asam jawaSedikit belacan (jika suka)Sedikit garam pink dan gula perang
Cara Memasak Sambal Udang
Tumis cili, bawang merah dan bawang besar serta belacan hingga pecah minyak dan naik baunya. Masukkan air asam, bawang besar hiris dan sedikit air agar sambal tidak terlalu pekat.
Kredit gambar: MY KMU
2. Boleh tambahkan sebarang udang, sotong atau ikan bilis.
Kredit gambar: Cookpad
Resepi oleh: Gee Hut
Tips khas

Sediakan bahan lain untuk dimakan bersama menu nasi lemak ini lebih awal seperti, timun, telur rebus, ikan bilis goreng dan juga kacang tanah goreng. Mama boleh lebihkan telur dan kurangkan nasi supaya lebih bertenaga di siang hari.
Selain itu, untuk menambah nutrisi nasi lemak ini, Mama Siti cadangkan boleh tambahkan halia dan bawang merah sewaktu memasak nasi di dalam periuk nasi. Lebihkan sedikit untuk makanan anak-anak di siang nanti. Jika mama mencari resepi perapan ayam untuk mudah prep bagi sahur nanti, boleh baca di sini.
Selamat bersahur!


Doa Dhuha Sebagai Pembuka Rezeki Untuk Diamalkan Setiap Hari

Sejak i baca doa dhuha ni, hidup i macam lebih tersusun lah. Kalau sebelum ni kelam kabut nak buat itu ini.
Ini pengakuan kawan Mama Siti yang berkongsi perubahan dalam hidupnya selepas rajin mengamalkan solat dan dua dhuha yang lengkap. Memang tak asing lagi yang doa dhuha selalu memberi kesan positif dalam hidup kita.
Kadang-kadang tak perlukan masa yang lama pun nak nampak hasilnya. Ada yang lepas 2, 3 hari, dah ada khabar baik. Tapi Mama Siti harap agar kita selalu ikhlas beribadah. Kita solat dan berdoa untuk lebih dekat dengan Allah dan bukan hanya mengharapkan sesuatu balasan sahaja.
Personaliti televisyen, Fedtri Yahya, Heliza Helmi dan Hazwani Helmi pernah membincangkan tentang hal solat dhuha dalam live di Instagram.
Abang doa apa bang? Dapat rezeki selalu travel, apa amalan abang?
Jawapan dari Fedtri Yahya ialah dia telah mula amalkan solat dhuha sejak tahun 2007 tanpa gagal. Walaupun kadang kala ada tuntutan kerja atau penerbangan, beliau akan sedaya upaya menyempatkan waktu untuk solat dhuha. Kalau tertinggal pada hari tersebut, akan digantikan pada hari lain.
Berkat amalan dhuha ini, beliau selalu direzekikan untuk menjelajah ke luar negara untuk program televisyen. Sehingga pada  tahun 2021, beliau telah pergi ke hampir 70 buah negara. Masya allah, kita yang dengar pun boleh merinding kan. Sangat luar biasa keistimewaan solat dan doa dhuha ni. Mari kita lihat doa dhuha yang disyorkan dan boleh diamalkan, lengkap dengan bacaan dalam rumi dan maksudnya.
DOA DHUHA 1
(Dengan bacaan rumi)

Kredit gambar: mywilayah.com
‘Allahumma inna dhuha a dhuhaa ukaWalbahaa’a bahaa ukaWaljamaala jamaalukaWalquwwata QuwatukaWalqudrota QudrotukaWal’ismata ‘ismatukaAllahumma inkaana rizqi fissamaa’i fa’anzilhuWa’inkaana fil ardhi fa’akhrijhuWa’in kaana mu’assaron fayassirhuWa’in kaana harooman fathohhirhuWa’inkaana ba’idan faqorribhuBihaqqi dhuhaa ika wabahaa ika wajamaalika waquwwatika waqudrotika aatini maa ataita min ‘ibaadikassolihiin’
“Ya Allah, sesungguhnya waktu Dhuha itu waktu DhuhaMu, kecantikannya kecantikanMu, keindahan keindahanMu, kekuatan kekuatanMu, kekuasaannya kekuasaanMu dan perlindungannya perlindunganMu. Ya Allah, jika rezekiku masih di langit, turunkanlah dan jika di dalam bumi, keluarkanlah, jika sukar, permudahkanlah, jika haram, sucikanlah dan jika jauh, dekatkanlah. Berkat waktu dhuha, kecantikanMu, keindahanMu, kekuatanMu, kekuasaanMu. Limpahkan kepadaku segala yang Engkau telah limpahkan kepada hamba-hambaMu yang soleh”..

Doa dhuha ini dibacakan selepas menunaikan solat sunat dhuha. Untuk Mama yang lebih mudah untuk menghafal doa ini melalui audio, Mama boleh tonton Youtube Bacaan Doa Dhuha yang dialukan dalam bentuk nasyid. Bukan sahaja sedap didengar, malah lebih mudah untuk dihafal.
Macam mana kalau sedang dalam haid atau bila keadaan tak mengizinkan untuk kita solat dhuha? Tak apa, kita masih boleh amalkan doa dhuha walaupun tak boleh solat. Doa ini boleh dijadikan sebagai zikir harian setiap hari pada waktu dhuha.
WAKTU SOLAT DAN MEMBACA DOA DHUHA
Selepas waktu syuruk hingga sebelum matahari tergelincir. Sebagai panduan yang lebih praktikal waktu dhuha adalah;
20-30 minit selepas terbit matahari hingga 10 sebelum masuk waktu zuhurDiamalkan selepas bacaan Al-Mathurat di waktu pagi
DOA DHUHA 2
Ada hadis yang menyatakan baginda Nabi Muhammad SAW membacakan doa tertentu selepas memberi salam. Ianya dikuatkan lagi dengan hadis;
“Dari Aisyah RA, dia berkata bahawa Rasulullah SAW selesai solat sunat dhuha baginda mengucapkan,
اللَّهُمَّ اغْفِرْ لِي، وَتُبْ عَلَيَّ، إِنَّكَ أَنْتَ التَّوَّابُ الرَّحِيْمِ
‘Allahummaghfirli wa tub ‘alayya, innaka antat tawwabur rohiim’
“Ya Allah, ampunilah aku dan terimalah taubatku, sesungguhnya Engkau Maha Penerima Taubat lagi Maha Penyayang.”
[HR. Bukhari]
BACAAN LENGKAP
اللَّهُمَّ اغْفِرْ لِي، وَتُبْ عَلَيَّ، إِنَّكَ أَنْتَ التَّوَّابُ الرَّحِيْمِ
اَللَّهُمَّ لَكَ الْحَمْدُ أَصْبَحْتُ عَبْدَك وَعَهْدَك وَوَعْدَك أَنْتَ خَلَقْتَنِيْ وَلَمْ أَكُ شَيْئًا أَسْتَغْفِرُكَ لِذَنْبِيْ فَإِنَّهُ قَدْ أَرْهَقَتْنِيْ ذُنُوْبِي وَأَحَاطَتْ بِيْ إِلاَّ أَنْ تَغْفِرَهَا لِيْ فَاغْفِرْهَا يَا أَرْحَمَ الرَّاحِمِيْنَ
“Ya Tuhanku ampunkan dosaku dan terimalah taubatku, sesungguhnya Engkau Maha Penerima Taubat lagi Maha Penyayang.
Ya Allah bagiMu segala pujian, aku di waktu pagi sebagai hamba-Mu dan atas perjanjian dengan-Mu dan apa yang Kamu janjikan, Kamu menciptakanku dan tiadalah aku sesuatu, aku beristighfar kepada-Mu dari segala dosaku kerana sesungguhnya ia telah membelenggu dosa-dosaku dan meliputiku kecuali Engkau mengampuninya, maka ampunkanlahnya hai Tuhan yang bersifat Maha Rahmat dan Kasih Sayang.”
KEISTIMEWAAN SOLAT & DOA DHUHA
1. Diberikan kecukupan
Nu‘aim bin Hammar bahawa ia berkata,
“Aku telah mendengar Rasulullah SAW bersabda; Allah berfirman, ‘Wahai anak Adam, janganlah kamu berasa lemah untuk beribadah kepada-Ku dengan cara mengerjakan solat empat rakaat di awal waktu siangmu, nescaya akan Aku cukupkan untukmu di akhir harimu.”
(Hadis Riwayat Abu Dawud)
Allah menjanjikan kecukupan kepada sesiapa sahaja yang solat di pagi hari. Rezeki yang diberikan juga boleh jadi dari pelbagai bentuk sama ada makanan, tubuh badan yang sihat, anak-anak yang soleh dan bijak, keluarga yang bahagia, bidang pekerjaan yang baik dan sebagainya.
2. Mendapat pahala umrah
Daripada Abu Umamah r.a bahawa Rasulullah SAW bersabda,
“Barangsiapa yang keluar dari rumahnya dalam keadaan bersuci untuk melaksanakan solat wajib, maka pahalanya seperti seorang yang melaksanakan haji. Barangsiapa yang keluar untuk melaksanakan solat Dhuha, maka pahalanya seperti orang yang melaksanakan umrah.”
[Sahih Al-Targhib]
Sungguh baik tuhan kita bila Dia memberikan pahala menunaikan umrah bagi sesiapa yang melakukan solat Dhuha. Mana ada orang yang tak nak pergi ke tanah suci tapi mungkin kerana beberapa kekangan, mereka tidak mampu untuk menunaikan umrah di Mekah.
Peluang seperti ini perlu dimanfaatkan. Jadi, dari hari ini kita dah boleh mula melazimi membaca doa dhuha dan mendirikan solat dhuha walaupun hanya 2 rakaat sahaja.
3. Diampunkan dosanya
Rasulullah SAW bersabda yang maksudnya:
“Barangsiapa yang menjaga sembahyang dhuhaNya, nescaya diampuni Allah baginya segala dosanya walaupun seperti buih di lautan.”
(Riwayat Ibnu Majah dan at-Tirmidzi)
Dengan rahmat dan kasih sayang Allah, Dia juga akan memaafkan segala kesalahan manusia ketika mereka mengerjakan solat dhuha. Tuhan yang maha pengampung selalu berada dekat kepada hamba yang berusaha mendekatiNya.
4. Sebagai sedekah
Daripada Abi Zar r.a, bahawa Nabi Muhammad SAW bersabda:
“Pada pagi hari, setiap sendi salah seorang daripada kamu memerlukan kepada sedekah. Maka setiap tasbih (Subhanallah) itu adalah sedekah, setiap tahmid (Alhamdulillah) itu adalah sedekah, setiap takbir (Allahuakbar) itu adalah sedekah, menyuruh berbuat perkara yang baik adalah sedekah, melarang daripada perkara yang mungkar adalah sedekah. Dan semua itu cukup (bersedekah kepada semua sendi itu) dengan dua rakaat yang telah didirikan oleh seseorang itu daripada solat dhuha.”
(Hadis Riwayat Muslim)

Solat dhuha cukup dengan kalimah memuji Allah. Ketika kita melakukan solat sunat dhuha, kita pasti akan membaca tasbih, tahmid dan takbir. Jadi setiap kali kita solat, kita juga akan mendapat kelebihan berganda iaitu bersedekah.
Itulah keajaiban solat dhuha. Walaupun hanya 2 rakaat tetapi ganjaran dan kelebihannya sangatlah besar dan membantu manusia meningkatkan kualiti kehidupan. Paling penting Allah menjanjikan pintu rezeki bagi yang selalu mengamalkan rutin solat dan doa dhuha.


Jenis Grill Rumah Dan Harganya Di Pasaran

Pemasangan grill rumah sebenarnya bermanfaat untuk penghuninya. Tetapi sekarang ni, banyak pula berlaku kes kematian akibat kebakaran di rumah.
Disebabkan pemasangan grill yang tidak mengikut piawaian keselamatan, mangsa tidak boleh keluar dari rumah dan terperangkap dalam kebakaran.
Cukup berbahaya kan? Sebab itulah, grill rumah yang dipasang, mestilah boleh dibuka dari dalam dengan mudah dan cepat. Memanglah ia dipasang untuk mengelakkan dari berlakunya sebarang perkara yang tidak diingini.
Tetapi kalau membahayakan nyawa penghuni, tak ada gunanya juga kan?
9 Jenis Grill Rumah Di Pasaran
Sebelum anda pilih yang mana sesuai dan berkenan di hati, jom tengok dulu jenis-jenis grill rumah dari perkongsian iProperty ini:
1. Grill besi

Kredit gambar: iproperty.com.my
Grill rumah jenis besi ini merupakan antara grill rumah yang sering digunakan di Malaysia. Mungkin kerana harganya yang berpatutan tetapi kukuh.
Ia pun boleh ditempa dan dibentuk mengikut citarasa anda. Cumanya, ia mudah berkarat dan mesti dicat dari masa ke semasa. Terutamanya jika ruang di mana anda pasang grill ini sering terdedah kepada cahaya matahari dan air hujan, memang kena cat dengan cat anti-karat dulu.
2. Grill keluli lembut
Kredit gambar: iproperty.com.my
Grill rumah keluli lembut hampir sama dengan grill besi. Ia pun mudah berkarat dan mesti dicat dari masa ke semasa.
Harganya agak murah berbanding yang lain. Biasanya, reka bentuk grill rumah keluli lembut ini ringkas sahaja seperti bar lurus macam gambar di atas.
3. Grill keluli
Kredit gambar: iproperty.com.my
Kalau yang mahal sikit, grill rumah yang diperbuat daripada keluli lah. Tetapi, harganya memang sesuai dengan kualitinya.
Grill rumah jenis ini susah untuk berkarat dan lebih kukuh berbanding grill besi dan grill keluli lembut. Ia lasak pada perubahan cuaca dan tidak mudah untuk patah.
Selain itu, grill keluli ini juga boleh direka bentuk mengikut citarasa anda. Selalunya, orang buat pagar rumah guna bahan inilah.
4. Grill keluli tahan karat
Kredit gambar: iproperty.com.my
Nak yang lagi kuat? Grill keluli tahan karat lah jawabnya.
Grill jenis ini, ia amat kukuh, sukar dipotong dan sangat tahan karat. Mungkin disebabkan itulah harganya agak mahal berbanding yang lain.
Ia pun boleh dibentuk ya. Cuma, ia hanya didatangkan dengan warna perak je. Kalau anda inginkan imej yang lain, tidak sesuailah.
Walaupun begitu, warna peraknya ini cantik je jika anda kreatif mereka bentuk dan menghis rumah anda.
5. Grill besi tempa (wrought iron)
Kredit gambar: iproperty.com.my
Biasanya grill rumah jenis besi tempa (wrought iron) ini dipasang kerana nilai estetikanya. Maklumlah.. ia boleh dibentuk mengikut kesukaan anda seperti daun dan bunga. Ramai yang menggunakan grill rumah jenis ini untuk membentuk bentuk-bentuk yang unik, sesuai dengan tema rumah mereka.
Harganya lebih mahal berbanding grill keluli lembut kerana warnanya yang  pelbagai. Selalunya, ia dipasang di ruang yang boleh dilihat kerana estetiknya. Tetapi bukan itu je. Ia juga kukuh dan tahan lama meskipun nampak halus dan nipis.
Logamnya akan dipanaskan dan ditempa menggunakan peralatan khas. Pastinya akan membawa kelainan untuk rumah anda!
6. Grill aluminium
Kredit gambar: iproperty.com.my
Grill rumah aluminium tidaklah sekukuh yang lain. Malah, ia ringan dan mudah dipotong. Mungkin dari segi keselamatan, grill rumah aluminium bukanlah pilihan yang sesuai.
Tetapi, ia grill yang tidak mudah berkarat dan didatangkan dengan pelbagai warna. Ia selalu digunakan untuk tujuan estetik tetapi pada harga yang berpatutan.
7. Grill besi tuang (cast iron)
Kredit gambar: iproperty.com.my
Seperti namanya, grill rumah besi tuang ini merupakan bijih yang dicairkan dan dituang ke dalam acuannya. Jadi reka bentuknya agak kompleks berbanding yang lain, bergantung kepada acuannya.
Ia tidaklah semahal grill keluli tahan karat tetapi ketahanannya agak kuat. Cuma, grill rumah jenis ini tidak tahan karat dan kurang sesuai untuk dipasang di kawasan yang terdedah.
8. Grill kayu
Kredit gambar: iproperty.com.my
Grill rumah kayu sememangnya tidak kuat dan biasanya dipasang hanya untuk nilai estetika sahaja. Yelah.. memang kelihatan cantik kan grill kayu ni? Tambah-tambah kalau tema rumah anda berkonsepkan tradisional.
Ia boleh diukir dan dicorakkan, tetapi penjagaannya agak leceh lah. Kalau negara tropika macam Malaysia ni, kurang sesuai lah untuk guna grill jenis kayu ni.
9. Grill dawai keluli tahan karat (invisible)
Kredit gambar: iproperty.com.my
Antara inovasi grill terbaru ialah, grill invisible. Grill jenis ini diperbuat daripada dawai keluli tahan karat yang dipasang kepada pendakap. Ia nipis dan tidak mudah untuk dilihat dari jauh.
Biasanya, ia dipasang di balkoni bangunan bertingkat untuk tujuan keselamatan dan kurang sesuai untuk rumah landed.
Harga Jenis Grill Rumah Di Pasaran
Kalau nak pilih jenis grill yang sesuai dengan citarasa dan bajet anda, kenalah semak harganya yang terkini dahulu kan?
Secara umumnya, harga pemasangan grill ini akan berbeza-beza bergantung kepada beberapa faktor seperti reka bnetuk, ukuran dan pemasangannya.
Tetapi, disertakan di sini harga untuk beberapa jenis bahan grill rumah yang selalu menjadi pilihan, berdasarkan perkongsian daripada Property Guru ini:
Keluli tahan karat – bermula daripada RM30 kaki persegiBesi tempa – bermula daripada RM21 kaki persegiAluminium – bermula daripada RM19 kaki persegiBaja ringan – bermula daripada RM11 kaki persegi
Grill Rumah Untuk Keselamatan Dan Sebagai Hiasan Rumah
Untuk keselamatan, memang perlu pasang grill rumah di tingkap dan pintu rumah. Tetapi, cara dan piawaiannya mestilah betul supaya ia bermanfaat dan tidak memudaratkan.
Bergantung kepada bajet anda, bolehlah pilih yang mana preference anda ya?


Awning Rumah: Jenis, Reka Bentuk, dan Anggaran Harga Yang Mama Papa Harus Tahu

Kalau di Malaysia, mengikut iklim dan cuaca kita, memang perlu setiap rumah untuk ada awning. Awning ni banyak manfaatnya seperti melindungi rumah dari haba dan cahaya matahari yang melampau, cuaca buruk seperti hujan lebat, melindungi cat kereta dan banyak lagi.
Kalau Mama jemur baju pun, bila ada awning, tak adalah kalut sangat nak kena angkat bila hujan turun tiba-tiba. Boleh je tolak ampaian ke bahagian bawah awning.
Walaupun awning rumah ini penting untuk long term benefits, masih ramai yang tidak sedar tentang kepentingannya. Apakah sebenarnya awning rumah ni?
Apa Itu Awning Rumah?
Menurut Property Guru, awning rumah adalah atap atau bumbung tambahan yang dipasang untuk melindungi rumah Mama daripada panasnya cahaya matahari dan terkena air hujan.
Bukan tu je, kalau Mama pasang awning yang lebih lebar dan besar, bolehlah berehat di bawahnya sambil-sambil minum petang.
Suhu dalam rumah pun akan lebih sejuk disebabkan haba matahari dibiaskan dan dilindungi oleh awning ini.
5 Jenis Awning Rumah Di Pasaran
1. Awning Rumah Pergola

Kredit gambar: propertyguru.com.my
Cantiknya awning rumah jenis pergola ni. Ia nampak seperti kayu tetapi sebenarnya adalah besi ya. Biasanya di rumah-rumah orang berada banyak yang pasang awning jenis ni.
Dalam awning pergola ini, biasanya dipasang polycarbonate atau plastik supaya ruang itu lebih redup.
Ia mencipta suasana yang mewah. Kalau pasang di landskap rumah, letak meja makan di bawahnya, memang elegan habis!
Mungkin sebab itulah harganya agak mahal kan? Untuk sekaki, bermula dari RM35 dan boleh cecah hingga RM150.
Biasalah.. kalau nak yang cantik macam ni, kosnya pun mesti lebih sikit lah kan?
2. Awning Rumah Aluminium
Kredit gambar: propertyguru.com.my
Kalau awning rumah yang lebih murah tetapi tahan lama, tentunya awning rumah yang diperbuat daripada aluminium. Jangka hayatnya boleh sampai sehingga 20 tahun tau. Dengan cuaca di negara kita ni, memang lama tu. Kukuh ya!
Reka bentuknya pula adalah pelbagai. Ada yang rata, melengkung dan berongga. Masing-masing mempunyai kelebihan tersendiri pada harga pasaran yang berbeza.
Yang paling mahal adalah yang jenis melengkung lah. Harganya beratus juga tapi kalau awning rumah aluminium yang biasa, memang berbaloi iaitu sekitar RM25 hingga RM55 untuk sekaki.
3. Awning Rumah Polycarbonated
Kredit gambar: propertyguru.com.my
Banyak juga kafe-kafe hipster sekarang yang guna awning jenis ini kan? Awning rumah yang diperbuat daripada polycarbonated ini, kelebihannya adalah ia transparent.
Untuk sesetengah reka bentuk rumah dan restoran, pemiliknya menginginkan awning yang boleh dilihat telus. Mungkin untuk nilai estetika seperti ingin melihat pemandangan awan di langit, air hujan yang turun dan cahaya bulan dan bintang pada waktu malam secara terus.
Dipasang pula lampu-lampu hiasan dan ada pokok-pokok yang menjalar di sekelilingnya, awning rumah polycarbonated boleh mencipta suasana landskap yang begitu indah.
Bukan tu je, curahan air hujan yang turun tidaklah bising dan material polycarbonated ini tahan lama juga. Jenis solid ataupun emboss, dalam sekitar 10 tahun juga lasaknya.
Awning rumah polycarbonated ni, ada beberapa jenis berdasarkan tahap transparency dan ketebalannya.
Harganya di pasaran bermula dengan RM24 sekaki. Berdasarkan bajet Mama dan Papa, bolehlah pilih yang mana sesuai ya?
4. Awning Rumah Kaca
Kredit gambar: propertyguru.com.my
Awning rumah daripada kaca ini ada dua bentuk ya, yang melengkung dan yang rata. Kacanya bukan kaca biasa-biasa ya.
Ia diperbuat daripada tempered glass yang ketahanannya memang kuat. Kalau pecah pun, ia tidaklah akan berkecai kerana disokong oleh Polyvinyl Butyral (PVB).
Tampak classy dan kukuh, awning rumah jenis glass ini memang agak mahal harganya. Untuk sekaki, dalam RM40 ke atas.
5. Awning Rumah Metal Deck
Kredit gambar: propertyguru.com.my
Awning rumah metal deck ni memang murah tetapi banyak kekurangannya. Kalau hujan ke jatuh apa-apa, memang bising dan berbunyi.
Ia juga mudah bocor dan senang berkarat. Jika Mama sukakan yang jenis ini, mungkin kena sediakan kos lebih kelak jika ada yang kena baiki nanti.
Ia datang dengan bermacam warna, banyak je rumah yang guna metal deck ni. Kosnya memang murah iaitu sekitar RM14 sekaki.
Tetapi jika dijaga dengan elok seperti elakkan memasangnya di kawasan rumah yang ada pokok tinggi dan berbuah, mungkin ia akan tahan lebih lama.
Tak semua orang gayanya suka berbelanja banyak sekali gus kan? Jika Mama lebih selesa keluarkan kos sedikit dari masa ke semasa, apa salahnya!
DIY- Tips Memasang Awning Rumah Sendiri
Biasanya, kos pemasangan awning rumah ini akan lebih mahal daripada kos material nya sahaja kerana ditambah dengan upah pemasangan.
Sekarang ni, dah makin ramai yang cuba mengasah kreativiti mereka dengan mencuba sendiri untuk memasang awning rumah. Jimat pun jimat.
Jom, kita tengok perkongsian daripada Hias ini, macam mana Amirul Haniff memasang awning dapur rumahnya sendiri:
Sebelum pemasangan:
Kredit gambar: hias.my
Selepas pemasangan:
Kredit gambar: hias.my
Antara bahan-bahan yang digunakannya ialah:
6 batang C Chanel4 batang pattern10 keping bumbung zinkMesin drillBitumen tapeWaterproofing sealants
Kalau tengok pada langkah-langkah yang dikongsikannya, tak adalah rumit sangat. Mama boleh lihat cara-caranya dengan lebih details di sini ya.
Dengan hanya kos kira-kira RM650, beliau telah mengambil masa selama 4 hari sahaja untuk memasangnya seorang diri.
Hebat bukan? Kemas je pemasangan awning rumah di bahagian dapurnya.
Awning Rumah Sebagai Keperluan
Sebenarnya, setiap rumah memerlukan awning untuk melindungi kawasan dan harta dengan lebih baik. Bergantung kepada bajet Mama, bolehlah pilih jenis awning rumah yang sesuai.
Nak buat sendiri pun boleh. Kalau kena kaedahnya, pasti cantik dan kemas!


Ibadah Semasa Bulan Ramadan: Kelebihan Bangun Sahur

Tinggal berapa hari sahaja lagi kita akan menyambut kedatangan bulan Ramadan. Mama dah ready ke?
Ramadan adalah bulan yang penuh dengan keberkatan untuk seluruh umat Islam. Puasa secara amnya adalah menahan diri dari nafsu, makan, minum, dan segala sesuatu yang membatalkannya mulai dari terbit fajar hingga terbenamnya matahari.
Seperti yang Mama tahu, puasa dilakukan selama 30 hari di bulan Ramadan. So, banyak peluang Mama dan sekeluarga untuk bangun sahur supaya dapat optimize kan bulan Ramadan kali ini!
Sebenarnya, banyak kelebihan bangun sahur ni, Mama. Waktu sahur yang terbaik ialah pada waktu menjelang Subuh, iaitu 10 atau 15 minit sebelum azan Subuh.
Rasulullah SAW juga pernah bersabda bahawa waktu bersahur itu adalah bersamaan dengan bacaan 50 ayat suci Al-Quran.
Mari kita baca dengan lebih lanjut tentang kebaikan waktu sahur:
Kebaikan Waktu Sahur

Menurut JBPDSelangor, berikut adalah kebaikan bersahur:
Mengikut sunnahMembezakan diri dengan Ahlul KitabMenambah kekuatan untuk beribadatMeningkatkan keikhlasan dalam beribadatMenghilangkan perasaan marah yang diakibatkan oleh kelaparan Mendapat peluang untuk mengingati Allah dengan berzikir dan berdoa
Abu Hurairah ra berkata,
“Sabda Rasulullah SAW: Sebaik-baik makanan sahur bagi orang mukmin adalah kurma.” – HR Ibnu Hibban & Baihaqi
Jika Mama letih ataupun sibuk untuk bersahur, Rasulullah SAW sarankan agar mengambil sebiji kurma ataupun seteguk air untuk mengisi perut Mama.
Dalam pada itu, mari kita lihat pula ibadah yang boleh dilakukan sewaktu sahur!
Ibadah Yang Boleh Dilakukan Sewaktu Bersahur

Terdapat beberapa hadis lain menceritakan mengenai sifat sahur Nabi serta arahan Baginda ketika bersahur antaranya yang bermaksud:
“Kami bersahur bersama Nabi SAW kemudian kami mendirikan solat (solat sunat). Aku berkata (iaitu Anas bin Malik RA bertanyakan kepada Zaid bin Thabit RA): “Berapakah kiranya (masa) di antara azan dan sahur itu?” Jawab Zaid bin Thabit RA: “Sekadar bacaan 50 ayat (al-Quran).” (Riwayat Al-Bukhari 1921 & Al-Tirmizi – 703)
Apa ibadah yang kita boleh lakukan sewaktu bersahur?
Mari kita lihat di bawah!
1. Banyakkan Istighfar

Allah SWT menyebut orang yang beristighfar pada waktu sahur menerusi firman-Nya yang bermaksud:
“Orang-orang yang sabar, yang benar, yang tetap taat, yang menafkahkan hartanya (di jalan Allah), dan yang memohon ampun pada waktu sahur.” (Surah Ali Imran, ayat 17)
Kesempurnaan istighfar pada waktu itu dimulakan dengan menghidupkan malam (qiammullail).
Syaikh Al-Sa’di dalam tafsirnya menyebut,
“Maka mereka memanjangkan solat sampai waktu sahur. Kemudian mereka menutup solat malamnya dengan duduk beristighfar kepada Allah layaknya istighfar seorang pendosa untuk dosanya. Istighfar pada waktu sahur memiliki keutamaan dan keistimewaan yang tidak dimiliki waktu se-lainnya.”
Oleh itu, banyak manfaat dan keistimewaannya beristighfar pada waktu sahur. Allah SWT menawarkan keampunan, pemberian, kebaikan dan memakbulkan doa kepada hamba-Nya pada sepertiga malam itu.
Isitighfar lah paling kurang 3 kali. Rasulullah SAW beristighfār tidak kurang daripada 70 kali sehari semalam tau Mama!
2. Doa Diamalkan Oleh Rasulullah S.A.W

Waktu sahur merupakan waktu yang mustajab doa. Terdapat doa yang diamalkan oleh Rasulullah S.A.W sewaktu sahur yang Mama boleh amalkan.
“Sami’a saami’a bihamdillahi wa husni balaaihin ‘alainaa rabbanaa shaahibnaa wa afdlil ‘alainaa ‘aaidzam billaahi min naar.”
Maksudnya:
 “Semoga ada yang memperdengarkan pujian kami kepada Allah atas nikmat dan cubaan-Nya yang baik bagi kami. Wahai Rabb kami, dampingilah kami (peliharalah kami) dan berilah kurnia kepada kami dengan berlindung kepada Allah dari api Neraka.”
Selain itu, Rasulullah kerap membaca doa ini dalam hadis riwayat Thabrani. Berikut adalah doa dan maksudnya:
“Yarhamullâhul mutasahhirîn.”
Maksudnya:
“Semoga Allah menurunkan rahmat-Nya bagi mereka yang bersahur.”
Tambahan lagi, banyak keistimewaan meminta ampun pada waktu sahur. Oleh itu, Mama berdoalah meminta keampunan pada waktu itu kerana Rasulullah SAW menjelaskan yang bermaksud:
“Rabb kami Tabaraka wa Ta’ala turun ke langit dunia setiap malam saat tersisa sepertiga malam terakhir. Dia berfirman: Siapa yang berdoa kepada-Ku nescaya Aku kabulkan doanya, siapa yang meminta kepada-Ku maka Aku akan beri permintaannya, dan siapa yang memohon ampunan kepada-Ku nescaya Aku ampuni dia.” (Riwayat Al-Bukhari dan Muslim)
Maka Mama juga boleh amalkan doa-doa ini menjelang waktu sahur akan datang.
3. Lakukan Solat Sunat

Antara solat Sunat yang boleh dilakukan sebelum bersahur atau habis waktu sahur adalah:
Solat Sunat Taubat – Lebih afdhal dilakukan selepas tengah malam sewaktu Qiamullaill.Solat Sunat Tahajjud – Dilakukan pada tengah malam, iaitu selepas jam 12 malam.Solat Sunat Witir – Sepanjang malam, selepas menunaikan solat fardu Isyak sehinggalah menjelang sebelum masuk waktu solat fardu Subuh.Solat Hajat – Afdhal dilakukan pada waktu tengah malam sama ada pukul satu, dua atau tiga pagi.Solat Sunat sebelum Subuh 2 rakaat
Solat-solat sunat ini sesuai untuk dilakukan sebelum bersahur. Jangan lupa untuk periksa waktu habis sahur mengikut kawasan tempat tinggal Mama tau.
Pesan Mama Siti:
InsyaAllah kita dapat menyambut bulan Ramadan tahun ini dengan penuh berkat. Moga-moga info yang Mama dapat ini dapat memeriahkan lagi waktu sahur Mama!
Selamat berpuasa Mama!


Amalkan Doa dan Zikir Pilihan Ini Agar Dimurahkan Rezeki

Dikurniakan anak, diberikan kepandaian, dilancarkan urusan pekerjaan serta memiliki keluarga adalah rezeki dari tuhan. Ternyata wang ringgit bukanlah satu-satunya perkara yang dinamakan rezeki.
Namun begitu, kita tidak dapat menolak kepentingan wang ringgit dalam kehidupan seharian. Kerana banyak hal di dunia ini yang memang berurusan dengan duit.
Allah adalah sebaik-baik pemberi rezeki, sebagai manusia kita perlu sentiasa meminta kepadaNya. Dalam artikel kali ni, Mama Siti kongsikan doa murah rezeki, zikir dan selawat, surah pilihan dan amalan untuk menjemput rezeki.
AMALAN MURAH REZEKI
Doa Murah Rezeki

Kredit gambar: tribunnews.com
اَللَّهُمَّ أَكْثِرْ مَالَهُ وَوَلَدَهُ ووالسع له في داره وَبَارِكْ لَهُ فيما اعطيته واحسن اعماله والغفرله
‘Allahumma aksir maalahu wa waladahu, wa wassi’ lahu fi darihi,
Wa bariklahu fi ma a’toitahu, wa ahsin a’malahu, warg firlahu’
(Ya Allah, perbanyakkanlah hartanya dan anak-anak-anaknya dan luaskanlah rumahnya dan berkatilah apa yang telah engkau kurniakan kepadanya dan perbaikilah amalannya dan ampunkan untuknya)
[Hadis Riwayat Bukhari dan Muslim]
Ada banyak manfaat mengamalkan doa ini. Antaranya:
Bertambah hartanyaDiberikan anak-anakMendapatkan rumah yang selesaDiberkati rezekinyaDiperbaiki amalanDiampunkan kesilapan
Tiada waktu khas untuk membacanya. Anda boleh mulakan sebagai bacaan tambahan ketika berdoa selepas solat atau sebelum mula bekerja.
Selawat Murah Rezeki
Kredit gambar: Pinterest
اَللَّهُمَّ صَلِّى عَلَى سَيِّدِناَ مُحَمَّد
‘Allaahumma solli ‘alaa sayyidina Muhammad
صَلاَةً تُوَسِّعُ بِهاَ عَلَينَا الأَرْزَاقِ
solaatan tuwassi ‘u bihaa ‘alainal arzaak
وتحَسِّنُ بِهَا لَناَ الأَخْلاَق
watuhassinu bihaa lanal akhlaak
وَعَلَى آَلِهِ وَصَحْبِهِ وَسَلِّم
wa ‘alaa ‘aalihi wasohbihi wasallim’
(Ya Allah! Rahmatilah dan kurniakanlah kesejahteraan ke atas Muhammad Rasulullah dan selawat yang dapat melapangkan rezeki kami dan menjadikan baiknya akhlak kami dan curahkan kesejahteraan atas keluarga dan para sahabatnya)
Selawat ni panjang lah, ada cara yang senang sikit tak?
Ada, mestilah ada. Kalau ini adalah pertama kali anda tahu tentang selawat ini, jangan risau kalau belum hafal ke apa. Anda boleh dengarkan selawat dilapangkan rezeki dalam alunan lagu. Insya allah tak ambil masa lama nak ingat.
Dari terjemahannya saja kita dapat perhatikan kelebihan selawat ini.
Melapangkan jalan rezekiMemperbaiki akhlak
Kalau dah selalu amalkan, tak terasa susah pun sebenarnya. Sebaliknya, kita akan menjadikannya sebagai alunan selawat harian. Kadang-kadang, tak perasan pun tengah berselawat.
Petikan Ayat Al-Quran
(Ayat 1000 Dinar)

Kredit gambar: celikalquran.com
2. (Dan sesiapa yang bertaqwa kepada Allah (dengan mengerjakan suruhanNya dan meninggalkan laranganNya), nescaya Allah akan mengadakan baginya jalan keluar (dari segala perkara yang menyusahkannya) 3. Serta memberinya rezeki dari jalan yang tidak terlintas di hatinya. Dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya). Sesungguhnya Allah tetap melakukan segala perkara yang dikehendakiNya. Allah telahpun menentukan kadar dan masa bagi berlakunya tiap-tiap sesuatu)
 [Surah Al-Talaq : 2-3]
Daripada 6600 hingga 6666 ayat di dalam kitab suci Al-Quran, ada dua baris ayat yang khusus untuk memohon rezeki. Itulah dia ayat 1000 dinar. Ayat ringkas dan mudah diingat ini dipetik dari Surah At-Talaq.
Samada anda perasan atau tidak doa ini sering terdapat di restoran. Bagi yang sedang menjalankan perniagaan, ini adalah doa murah rezeki ketika berniaga.
Bila sedang runsing dengan pelbagai masalah, kita buntu mencari penyelesaian. Sedangkan Allah mempunyai rancangan untuk melepaskan kita dari belenggu kekusutan itu. Tuhan maha mengetahui, Dia yang memiliki sifat kesempurnaan 99 Asma’ Al-Husna berupaya memberikan rezeki dari jalan yang tidak disangka-sangka.
Surah Pilihan
(Surah Al-Waqiah)

Kredit gambar: The Daily Scanner
Ada syarikat televisyen di Malaysia yang memilih nombor 114 sebagai salurannya di salah satu stesen penyiaran swasta. Syarikat yang memaparkan kandungan berunsurkan Islam itu memilih 114 sempena bilangan surah di dalam Al-Quran.
Disebut sebagai surah kekayaan. Kerana siapa sahaja yang mengamalkan Al-Waqiah akan diberikan bermacam-macam rezeki dari Allah dengan izinNya.
Berdasarkan hadis sahih;
Sabda Rasulullah s.a.w: “Siapa membaca surah Al-Waqi’ah setiap malam, dia tidak akan ditimpa kesusahan atau kemiskinan selama-lamanya (Hadis riwayat: Baihaqi dari Ibnu Mas’ud r.a.)
Daripada Ibnu Ady pula meriwayatkan;
Sabda Rasulullah s.a.w. : “Ajarkanlah surah Al-Waqi’ah kepada isteri-isterimu. Kerana sesungguhnya ia adalah surah kekayaan”
Bila pula waktu yang disarankan membaca surah ini?
Diamalkan selepas solat subuh dan solat sunat dhuha
Amalan Murah Rezeki
#1 Bersedekah
Lanjut apakah cara lain untuk kita menjemput rezeki? Kebiasaannya kita dengar untuk bersedekah kan. Tapi kepada siapakah pemberian yang lebih afdhal?
Diambil dari Surah Al-Baqarah ayat 215, ada diberitahu kepada siapakah kita sepatutnya memberikan bantuan terlebih dahulu.

Kredit gambar: legacy.quran.com
Mereka bertanya kepadamu (Muhammad) tentang apa yang harus mereka infakkan. Katakanlah, “Harta apa saja yang kamu infakkan, hendaknya diperuntukkan bagi kedua orang tua, kerabat, anak yatim, orang miskin dan orang yang dalam perjalanan.” Dan kebaikan apa saja yang kamu kerjakan, maka sesungguhnya Allah Maha Mengetahui
[Surah Al-Baqarah: 215]
Tambahan pula apabila kita bersedekah kepada ahli keluarga, Allah bukan sahaja mengurniakan kelebihan bersedekah tetapi menganugerahkan kebaikan menyambung tali persaudaraan. Seperti hadis baginda;
Sabda Nabi SAW maksudnya: “Sedekah kepada orang miskin adalah sedekah, manakala sedekah kepada keluarga ada dua fadilat iaitu fadilat sedekah dan fadilat silaturrahim” (Hadis Riwayat Tirmizi)
#2 Menghormati tetamu
Selalu kita dinasihatkan untuk melayani tetamu dengan penuh hormat. Contohnya, menjemputnya masuk ke dalam rumah, menghidangkan makanan serta menjaga hati mereka.
Nabi SAW berwasiat kepada Saidina Ali;
Maksudnya : “Wahai Ali ! Anjurkanlah berbuat baik kepada mereka yang sedang ceria wajahnya. Dan hormatilah tetamu sebab rezeki tetamu yang singgah ke rumah seseorang pun ikut singgah di situ. Dan kalau ia meninggalkan rumah itu, dosa penghuni rumah itu lenyap bersama kepergian tetamu tersebut. Lalu terhapuslah dosa-dosa itu jauh ditengah lautan”
Dalam wasiat baginda ini, banyak kelebihan jika kita melayani tetamu dengan baik. Apabila tetamu senang hati dan bergembira ketika singgah ke rumah seseorang, Allah menjanjikan rezeki serta keampunan buat tuan rumah.
#3 Bersyukur
Firman Allah SWT maksudnya: “Demi sesungguhnya! Jika kamu bersyukur, nescaya Aku tambahikan nikmatku kepadamu, dan demi sesungguhnya jika kamu kufur, sesungguhnya azab ku amat keras”
        [Surah Ibrahim ayat 7]
Ingatkah kita tentang cerita Qarun yang berbangga dengan hartanya. Dia menyangka harta yang dimiliki adalah hasil usahanya semata-mata padahal Allah yang memberikan rezeki tersebut.
Kredit gambar: pxhere.com
Akibat lupa diri dan tidak bersyukur, Allah menurunkan azab kepada Qarun. Gempa bumi dan tanah runtuh telah membinasakan seluruh harta dan kekayaan ke perut bumi.
Benarlah firman Allah,
“Azab ku amat keras”
Sebagai hamba yang tidak berkuasa, kita kena sentiasa berterima kasih kepada yang memberi rezeki. Mahu itu berupa duit, kesihatan, kebijaksanaan atau lain-lain.
Kesimpulannya, kita perlu menjemput rezeki hadir dalam hidup. Amalan seperti yang Mama Siti kongsikan di atas boleh dijadikan panduan. Rezeki bukan sahaja perlu dinikmati malah lebih penting agar ianya disyukuri.
Semoga kita kekal istiqamah dalam usaha mencari rezeki yang halal dan sentiasa bertawakal dalam mencapai matlamat di dunia dan diakhirat.


Sambil Makan, Sambil Belajar? Hidangan Bijirin Bantu Mama Didik Anak Sihat dan Bijak

Setiap kali nak hidangkan sarapan anak, mesti kena fikir out of the box supaya anak-anak lebih tertarik dan berselera semasa makan. Sebab bila anak tahu hari ini Mama tak hidangkan makanan kegemaran mereka, berkemungkinan besar mereka tak akan makan langsung.
Rata-rata Mama yang mempunyai anak kecil pasti akan mengalami situasi seperti ini. Keadaan ini membuatkan Mama buntu untuk menyediakan makanan disebabkan anak-anak yang selalu memilih makanan kegemaran mereka sahaja.
Bagi yang bergelar Mama, semestinya risau terhadap nutrisi anak-anak dan takut tabiat memilih makanan tersebut mengganggu proses tumbesaran dan perkembangan otak mereka. Bukan kita tak tahu, umur 1 hingga 6 tahun adalah fasa yang sangat penting buat kanak-kanak. Ketika fasa inilah mereka berkembang dari segi minda, fizikal dan emosi.

Bukan itu sahaja, kita juga perlu memikirkan tentang bagaimana untuk memanfaatkan masa makan sebagai waktu belajar yang ceria dan menyeronokkan.
Selain untuk menarik minat anak makan bersama, ini juga adalah peluang untuk Mama meluangkan masa setelah seharian sibuk bekerja dan menerokai perasaan anak-anak demi kesihatan mental dan emosi mereka sejak kecil.
Jadi, apa yang Mama boleh lakukan untuk mengatasi masalah ini? Mama Siti cadangkan Mama hidangkan semangkuk bijirin sebagai sarapan pagi anak-anak bermula hari ini. Nak tahu kenapa? Jom teruskan pembacaan.
Khasiat Bijirin Pada Kesihatan

Menu yang satu ini sering menjadi pilihan utama terutamanya ketika waktu pagi sebagai sarapan. Boleh dikatakan ianya adalah menu sarapan go-to di mana sahaja. Khasiatnya sendiri sudah menjadi jawapan kepada persoalan kenapa bijirin selalu berada di meja makan rakyat Malaysia.
Bijirin mengandungi kombinasi nutrien yang sangat penting untuk tumbesaran dan perkembangan kanak-kanak. Tanpa sumber nutrien yang mencukupi, perkembangan diri mereka akan berada pada tahap yang membimbangkan.
Ternyata bijirin penuh juga penting untuk sistem penghadaman yang sihat serta bagi kebaikan kesihatan untuk jangka masa yang pendek dan panjang.
Karbohidrat membekalkan sumber utama tenaga kepada badan kita (55-65% daripada keseluruhan tenaga) dan bijirin penuh adalah antara pilihan sumber karbohidrat yang bagus. Ia bagi mengekalkan kecergasan anak-anak bermula dari awal pagi lagi.
Dengan memperkenalkan bijian penuh sejak peringkat awal, ia dapat memupuk amalan pemakanan sihat apabila anak-anak dewasa nanti. Bak kata pepatah ‘melentur buluh biarlah dari rebungnya’.
Waktu ‘Bonding’ Mama Bersama Anak-anak

Dalam membina suatu hubungan, pihak yang terlibat akan meluangkan masa untuk melakukan aktiviti yang boleh dilakukan bersama-sama. Sebagai contoh, Mama dan anak boleh menyediakan hidangan sarapan bersama-sama, sama ada untuk bekalan ke sekolah atau ketika makan di rumah.
Anak-anak boleh memilih bekas makanan atau pinggan kegemaran mereka untuk menghidang makanan, memilih topping kegemaran dan juga cara hidangan atau plating yang mereka inginkan.
Walaupun aktiviti ini sangat ringkas tetapi sebenarnya ia mempunyai kelebihan yang tersendiri. Mama sebenarnya sedang memberi peluang kepada anak-anak untuk memberitahu apa yang mereka sedang fikirkan, melatih mereka menyuarakan pendapat serta membuat keputusan. Walaupun usia mereka masih kecil, ia sangat penting dalam membantu membina personaliti apabila dewasa nanti.
Ini juga merupakan satu kelebihan buat Mama yang sibuk bekerja dan kurang masa bersama anak-anak. Jadi, gunakan peluang ini untuk bonding bersama mereka dan meningkatkan komunikasi antara keluarga.
Alunan Muzik Mendorong Kreativiti

Kalau diperhatikan, kanak-kanak memang sukakan bunyi-bunyian. Tak perlu alat muzik, hanya satu kotak bijirin pun boleh menarik perhatian mereka. Kotak bijirin yang digoncangkan akan menghasilkan bunyi dan menggambarkan kerangupan bijirin tersebut. Dari jauh pun dah boleh dengar bunyi geseran antara bijirin melanggar dinding kotak.
Selain kotak, perkakas dapur seperti sudu dan mangkuk juga boleh dijadikan alat muzik semasa bersarapan. Ini secara tidak langsung meningkatkan daya kreativiti anak-anak dan juga memudahkan Mama. Anak-anak pasti terhibur dengan muzik yang dihasilkan sendiri di samping memakan makanan yang berkhasiat.
Pendedahan Awal Terhadap Warna dan Bentuk

Ada bijirin yang mempunyai pelbagai warna serta bentuk untuk menarik minat anak-anak untuk makan. Ini adalah alternatif untuk mengajar mereka mengenal warna dan bentuk selain menggunakan kertas dan pensel seperti biasa.
Tidak terhad pada bijirin tetapi juga melalui ilustrasi di bahagian luar kotak itu sendiri. Sebenarnya mempelajari warna adalah langkah awal untuk melatih otak anak Mama tentang kemahiran berfikir. Selain itu, warna juga merupakan medium untuk meluahkan perasaan. Mama sendiri pasti nak kesihatan mental dan emosi anak-anak sentiasa berada pada tahap stabil bukan?
Tahukah Mama, sebenarnya salah satu cara untuk menarik perhatian anak-anak terutamanya ketika waktu makan adalah dengan ‘masuk ke dunia kanak-kanak’. Apa yang Mama boleh lakukan ialah menjadi lebih kreatif sambil menimbulkan tabiat gemar membaca ketika makan.

Senang cakap, sambil makan, sambil belajar mengenal abjad dan membaca!
Untuk mendukung langkah ini, Nestlé® KOKO KRUNCH® DHA yang baharu telah dihasilkan dalam bentuk huruf yang menyeronokkan. Bijirin ini mempunyai kebaikan bijian penuh, vitamin B, zat besi serta serat dan kalsium – kombinasi nutrisi yang penting untuk tumbesaran dan perkembangan kanak-kanak.

Kandungan DHA dalam Nestlé® KOKO KRUNCH® DHA memainkan peranan utama untuk tumbesaran dan perkembangan anak-anak. DHA adalah asid lemak omega-3 yang hanya boleh diperoleh melalui pemakanan kita kerana badan kita tidak dapat menghasilkannya.
Kredit gambar: Facebook @NestleBreakfastCerealsMalaysia
Bijirin berbentuk huruf yang menyeronokkan ini pasti dapat membantu anak-anak Mama mengenal huruf serta membaca seawal waktu pagi dalam keadaan yang lebih ceria dan menyeronokkan!
Ketahui dengan lebih terperinci mengenai Nestlé® KOKO KRUNCH® DHA di laman web rasmi dan Facebook. Buat Mama yang mahukan kebaikan bijirin ini untuk anak Mama, jangan lupa untuk checkout terus dari kedai rasmi Nestlé® KOKO KRUNCH® DHA di Shopee hari ini.


Inspirasi Rumah Kampung Moden Buat Peminat Seni Bina Dan Estetika Melayu

Buat anda yang meminati seni bina dan estetika Melayu, tentunya design rumah kampung moden yang terkini mendapat perhatian dan tempat di hati anda.
Reka bentuknya kini merupakan antara pilihan popular buat mereka yang ingin bina rumah baru. Mana tak nya, moden tetapi masih mengekalkan ciri-ciri kemelayuan dan tradisional.
Ciri-Ciri Rumah Kampung Moden
Kalau tengok sekilas je, memang boleh nampak ciri-ciri reka bentuk rumah kampung moden ni. Rata-rata design nya, hampir sama. Cuma dibezakan dengan hiasan dan seni binanya sahaja.
Jom tengok, ciri-ciri rumah kampung moden ini:

Kredit gambar: decoo.casa/design-rumah-kampung-moden-gambar/
1. Ada Tiang Rumah
Perasan tak, rumah kampung moden ini, reka bentuknya akan ada tiang? Ini memang wajib ya. Memang rumah kampung Melayu bukan dibina begitu je di atas tanah tetapi dibina dengan ruang di bawah dan bertingkat.
Jadi tianglah yang akan menyokong reka bentuk rumah kampung dan begitu juga dengan reka bentuk rumah kampung moden terkini.
2. Ada Tangga
Walaupun beberapa anak tangga je, akan ada juga tangga pada setiap rumah kampung moden. Yelah.. dah bertingkat dan bertiang. Mestilah perlu ada tangga kan?
Biasanya tangga ini akan menghadap ke arah main door.
3. Bumbung Berbentuk Segitiga
Dari segi reka bentuk bumbungnya pula, menurut Decco, ia menyerupai segitiga yang berasingan. Nampak macam bumbung rumah Melayu tradisional tetapi dengan bahan binaan yang berbeza.
4. Ada Beranda Di Luar
Di bahagian depan, tepi atau belakang rumah, pasti akan ada beranda di bahagian luar. Kalau orang Melayu dulu-dulu, di ruang beranda inilah mereka beristirehat selepas penat berkerja. Kadang-kadang, mereka berkumpul dengan jiran untuk minum kopi sambil bersembang.
Pada reka bentuk rumah kampung moden kini, feature ini dikekalkan dan dihiasi dengan pokok-pokok dan meja makan bersaiz sederhana untuk tea-time juga.
5. Ada Banyak Tingkap
Selain itu, di kebanyakkan sisi rumah kampung moden ini, akan ada tingkap. Jika anda tengok rumah Melayu tradisional pun, ini memang wajib kan?
Setiap bilik akan mempunyai tingkap yang dilengkapi dengan langsir. Ini pun antara ciri-ciri rumah kampung moden.
7 Inspirasi Reka Bentuk Rumah Kampung Moden
Jom kita tengok beberapa reka bentuk rumah kampung moden untuk dijadikan idea ini.
Mana tau kan, kalau-kalau ada rezeki nanti, boleh bina sebuah di kampung?
1. Konsep Minimalis
Kredit gambar: propertyguru.com.my
Umumnya, memang diketahui ramai yang konsep minimalis ini berpaksikan pada Less is More. Ia ringkas dan bersistematik tetapi lengkap dengan keperluan.
Walaupun rumah kampung moden minimalis ini nampak ringkas, ia masih mengekalkan ciri-ciri rumah Melayu pada seni bina dan reka bentuknya.
2. Konsep Moden
Kredit gambar: propertyguru.com.my
Rumah kampung moden jenis ini biasanya menggabungkan sentuhan moden dan tradisional. Sebagai contoh, bahan binaan utamanya mungkin kayu tetapi terdapat juga bahan binaan yang moden dan terkini seperti pintu kaca.
3. Konsep Kontemporari
Kredit gambar: propertyguru.com.my
Selain itu, konsep kontemporari pun tak kurang cantiknya. Ia mungkin dibina dengan bahan binaan batu-bata secara keseluruhan tetapi ciri-ciri pada bumbung dan tiang rumahnya masih menampakkan nilai estetika rumah Melayu.
Biasanya keluasan rumah kampung moden kontemporari tidaklah terlalu besar. Ia sederhana tetapi tetap ada tarikan tersendiri.
4. Konsep Rumah Panggung Moden
Kredit gambar: propertyguru.com.my
Ciri-ciri yang membezakan rumah panggung moden dengan yang lain ialah, ia mempunyai tangga, bumbung berbentuk vernakular dan berhias dan reka bentuk tingkapnya untuk pengudaraan.
Yang paling ketara, ia dibina di atas dan disokong oleh tiang-tiang dibawah. Jika rumah Melayu tradisional, tiang ini diperbuat daripada kayu tetapi untuk rumah kampung moden, biasanya daripada batu-bata.
5. Konsep Rumah Kontena
Kredit gambar: propertyguru.com.my
Sekarang bukan rumah je, resort-resort dan chalet pun banyak yang dibina berkonsepkan rumah kontena/kabin ini.
Saiznya biasa sahaja dan jika anda inginkan rumah kampung moden anda lebih besar, boleh tambahkan bahan binaan lain seperti papan, batu-bata dan simen.
Yang penting adalah, kreativiti anda dalam merealisasikan rumah kampung moden impian anda ini!
6. Inspirasi Negara Lain
Kredit gambar: propertyguru.com.my
Sebenarnya, banyak je negara lain yang reka bentuk dan seni bina rumah mereka ada persamaan dengan rumah kampung moden.
Sebagai contoh, negara Jepun. Dinding rumahnya diperbuat daripada kayu, di tingkapnya dipasang bidai buluh atau kayu yang biasa kita tengok di rumah-rumah tradisi Melayu.
Tetapi, digabungkan juga dengan bahan binaan moden seperti konkrit dan bumbung rata.
7. Konsep Kotej/Estetika Inggeris
Kredit gambar: propertyguru.com.my
Konsep ini pun semakin mendapat perhatian di Malaysia. Ramai pemaju dan pemilik resort memilih untuk membina rumah kampung moden yang berkonsepkan estetika Inggeris ini.
Sekali pandang pun akan jelas kelihatan nilai estetika Inggeris pada reka bentuk dan seni binanya. Kebiasaannya, ia diserikan dengan pemilihan cat dan wallpaper untuk ruang dalam rumah yang menampakkan lagi keunikannya.
Tak semestinya untuk bina rumah seakan-akan English Cottage, anda perlu menggunakan kayu sebenar. Sekarang dah ada banyak bahan binaan yang kelihatan seperti kayu yang boleh memberikan impak pandangan yang sama.
Rumah Kampung Yang Moden Tetapi Tradisional
Inspirasi binaan rumah kampung yang moden tetapi masih mengekalkan ciri-ciri tradisionalnya ini memang menarik kan?
Kalau bukan di kampung, di bandar pun boleh bina. Pastinya unik dan berlainan dari yang lain!


Menyelesaikan ‘Puzzle’ Untuk Perkembangan Otak Anak Mama Yang Sedang Membesar

Kebanyakan Mama sedar tentang kepentingan DHA dalam perkembangan otak kanak-kanak. Walaupun kita mempunyai kira-kira 100 bilion sel otak, tidak semuanya berhubung. Hubungan sel-sel otak terus dihasilkan dan dibentuk sepanjang zaman kanak-kanak untuk ingatan dan proses pembelajaran mereka.
Cuba bayangkan ini; sel-sel otak anak anda seperti ‘jigsaw puzzle’. Kesemuanya ada—kira-kira 100 bilion daripadanya—tetapi ia kekal sebagai kepingan tunggal melainkan Mama membetulkannya untuk menjadi satu gambar yang lengkap.

Jadi, masa terbaik untuk melakukannya adalah semasa zaman kanak-kanak kerana inilah masa otak mereka berkembang dengan lebih pantas berbanding dengan peringkat umur yang lain. Sel-sel muda ini boleh berhubung dengan cepat (National Academy of Sciences, 2000) apabila terdedah kepada rangsangan yang betul. Cara otak kanak-kanak berkembang memberi kesan kepada kebolehan masa depan mereka untuk belajar dan berjaya di sekolah mahupun dalam kehidupan.
Oleh itu, Mama Siti ingin kongsikan apakah yang Mama dan Papa boleh lakukan untuk memperbaiki kepingan ‘puzzle’ ini supaya lebih banyak sel otak anak-anak dapat berhubung.
Sediakan Interaksi Yang Positif

Salah satu perkara yang paling penting untuk Mama dan Papa lakukan ialah hadir dalam kehidupan anak-anak sejak kecil lagi.
Ibu bapa digalakkan untuk menenangkan, memeluk dan meyakinkan mereka. Tanpa ikatan awal yang kukuh, kanak-kanak kurang berkemungkinan untuk membesar menjadi seorang dewasa yang gembira, berdikari dan berjiwa kental pada masa depan. (Winston & Chicot, 2016).
Apabila anak-anak menerima tindak balas yang positif melalui sentuhan fizikal, otak mereka mula membentuk harapan dan jangkaan (Lally & Mangoine, 2017) terhadap cara mereka akan dilayan, dan apakah reaksi mereka. Sebagai contoh, apabila anak meragam atau menangis, reaksi kita sebagai orang dewasa yang konsisten dalam menghiburkan mereka akan membantu mereka menjangkakan tindak balas yang serupa pada masa yang akan datang.
Memperkenalkan Bahasa

Kita sangat bertuah kerana tinggal di negara yang kaya dengan pelbagai bahasa. Selain mempunyai Bahasa Malaysia sebagai bahasa kebangsaan kita, kita turut mempunyai Bahasa Inggeris serta pelbagai lagi bahasa ibunda masing-masing. Oleh itu, adalah baik untuk Mama bertutur dengan anak-anak dalam seberapa banyak bahasa yang Mama tahu kerana dengan berbuat demikian, secara automatik Mama akan membantu dalam perkembangan otak mereka.
Sesetengah ibu bapa juga menghantar anak mereka ke kelas bahasa untuk belajar bahasa lain seperti Perancis, Jerman, Sepanyol, Korea dan Jepun.
Belajar sesuatu bahasa adalah lebih mudah untuk kanak-kanak (Shiver, 2001) kerana otak mereka yang mudah dibentuk membolehkan mereka belajar sehingga tiga bahasa secara serentak. Setelah mereka mahir dengan bahasa penting yang sering digunakan di rumah atau di sekitar mereka, mereka boleh mempelajari bahasa bukan ibunda. Mereka juga akan lebih cekap dan pantas dalam mempelajari sesuatu bahasa sebelum mencapai umur akil baligh, kerana ia merupakan tempoh sensitif untuk perkembangan bahasa.
Bermain Bersama Mereka

Mama membantu melengkapkan ‘puzzle’ sel otak mereka apabila Mama melibatkan deria mereka untuk berinteraksi dengan dunia di sekeliling, seperti mencari mainan. Rangsangan yang berbeza membantu membina hubungan sel-sel otak yang berbeza.
Oleh itu, Mama Siti menggalakkan Mama untuk melibatkan pergerakan badan dan permainan jari semasa menyanyikan lagu tidur. Ia membantu anak kecil Mama menyambung bunyi dengan aksi ‘motor’ besar dan kecil. Muzik juga meningkatkan pembelajaran irama, rima dan corak bahasa anak Mama.
Mama juga boleh memperkenalkan mereka kepada pelbagai jenis jirim supaya mereka belajar tentang sifat cecair, pepejal dan campuran—pengalaman deria yang penting untuk otak yang sedang belajar. Benarkan mereka menyentuh dan ‘messy play’ jika perlu kerana itulah cara mereka belajar.
Selain itu, apabila anak Mama bermain, tahan godaan untuk menyemak media sosial anda. Sebaliknya, luangkan masa Mama untuk berinteraksi dengan mereka. Anak-anak yang lebih dekat dengan Mama dari segi emosi akan lebih bersemangat untuk meneroka dan belajar benda baru.
Berikan Sumber Nutrisi Tambahan Dengan Gangliosida (GA®)

Gangliosida (GA®) ialah komponen membran sel dan sebahagian besarnya tertumpu di bahagian otak kelabu.
Gangliosida (GA®) membantu membentuk hubungan antara sel-sel otak, oleh itu, ia sama pentingnya dengan asid Dokosaheksanoik (DHA)—yang kita tahu penting untuk perkembangan otak pada kanak-kanak (Kuratko et al, 2013).
Menurut kajian baru-baru ini (Tan et al, 2020), pengambilan makanan yang mempunyai Gangliosida (GA®) terbukti berkait rapat dengan perkembangan otak kanak-kanak.
Sekarang, terdapat satu komponen yang dipanggil Membran Globul Lemak Susu (MFGM) yang mengandungi Gangliosida (GA®) dan Fosfolipid. MFGM dikaitkan dengan pengurangan ketara dalam bilangan hari gejala demam dan membawa kepada pengawalaturan tingkah laku yang lebih baik di kalangan kanak-kanak. (Veereman-Wauters et al, 2012).
Oleh itu, pemberian MFGM+Gangliosida (GA®) kepada anak-anak Mama adalah cara yang bagus untuk setiap ibu bapa. Ayuh sama-sama kita memaksimumkan hubungan sel-sel otak anak anda* hari ini!
Di Mana Mama Boleh Dapatkan Gangliosida (GA®)?
Semestinya melalui susu Anmum™ ESSENTIAL!
Gambar daripada Anmum™ ESSENTIAL
Anmum™ ESSENTIAL menyediakan MFGM-Gangliosida-DHA. Adalah penting untuk ibu bapa membuat kajian tentang semua bahan baik yang penting untuk otak kanak-kanak! Anmum™ ESSENTIAL juga tidak mengandungi sebarang gula tambahan**.
Gambar daripada Anmum™ ESSENTIAL
Ramai orang mengaitkan gula dengan sikap hiperaktif pada kanak-kanak. Tetapi adakah Mama tahu ia juga mempengaruhi perkembangan otak mereka?
Murid prasekolah Malaysia mengambil purata 7.6 sudu teh gula setiap hari (Mohd Shariff et al, 2015). Itu adalah sudah lebih daripada cadangan pengambilan yang disyorkan! Kanak-kanak berumur 2-6 tahun perlu mengambil tidak lebih daripada 3 sudu teh gula tambahan setiap hari (MDG untuk Kanak-kanak dan Remaja, 2013). Gula tambahan tidak hanya terhad kepada sukrosa. Terdapat banyak jenis gula tambahan. Mama perlu tahu cara untuk mengenal pasti gula tambahan dalam susu anak selain daripada sukrosa.
Sekarang, Anmum™ ESSENTIAL ialah Satu-satunya Jenama^ dengan MFGM-Gangliosida-DHA dan Tanpa Gula Tambahan** di Malaysia.
Bukan itu sahaja, ia juga dirumus secara saintifik dengan Prebiotik (Inulin) dan 15 Nutrien Penting untuk menyokong keperluan nutrisi kanak-kanak yang sedang membesar.
Lebih Banyak Sebab Untuk Memperkenalkan Anmum™ ESSENTIAL Di Rumah
Gambar daripada Anmum™ ESSENTIAL
Walaupun Anmum™ ESSENTIAL ialah jenama terkenal di Malaysia, ramai antara mereka yang pertama kali menjadi seorang ibu tidak mengetahui nutrien yang anak-anak akan dapat daripadanya. Diperbuat dengan susu tepung dari New Zealand dan disokong oleh 90+ tahun penyelidikan di Pusat R&D Fonterra New Zealand, Anmum™ ESSENTIAL dirumus secara saintifik untuk menyokong keperluan nutrisi kanak-kanak berumur 1-6 tahun yang sedang membesar.
Gambar daripada Anmum™ ESSENTIAL
Otak kanak-kanak berkembang kepada kira-kira 80% saiz dewasa pada usia 3 tahun dan hampir 90%, saiz dewasa, pada usia 5 tahun.
Oleh itu, Anmum™ ESSENTIAL fokus untuk meningkatkan perkembangan dan tumbesaran kanak-kanak. Dan oleh sebab itu, Anmum™ ESSENTIAL tidak mempunyai sebarang Gula Tambahan**.
Mereka bukan sekadar membantu menyokong nutrisi kanak-kanak, tetapi mereka sedang membina pemimpin masa hadapan.
Mama pasti teruja dengan perkembangan kognitif otak anak Mama! Dapatkan sampel percuma Anmum™ ESSENTIAL di laman web rasmi mereka atau dapatkan sampel bersaiz penuh di Motherhood.com.my hari ini!
Penafian:*Dengan stimulasi yang sesuai dan nutrisi yang baik.
^Merujuk kepada label produk bagi jenama utama susu tepung rumusan untuk kanak-kanak.** Sukrosa, Pepejal Sirap Glukosa, Pepejal Sirap Jagung, Gula Perang, Dekstrosa, Laktosa, Fruktosa, Madu dan Gula Putih ditakrifkan sebagai ‘gula’ dan ‘gula tambahan’ di bawah Piawaian Codex 212-1999 dan CAC/GL23-1997. CODEX merangka garis panduan piawaian antarabangsa yang selaras dan kod amalan. Di bawah Peraturan-Peraturan Makanan Malaysia 1985, Sukrosa, Gula Perang, Dekstrosa, Glukosa, Fruktosa, Madu adalah ditakrifkan sebagai bahan-bahan pemanis.
Artikel ini diolah daripada versi Bahasa Inggeris di Motherhood Story.
Rujukan
National Research Council (US) and Institute of Medicine (US) Committee on Integrating the Science of Early Childhood Development. (1970, January 1). The developing brain. From Neurons to Neighborhoods: The Science of Early Childhood Development. Retrieved February 26, 2022, from https://www.ncbi.nlm.nih.gov/books/NBK225562/
Winston, R., & Chicot, R. (2016, February 24). The importance of early bonding on the long-term mental health and resilience of children. London journal of primary care. Retrieved February 26, 2022, from https://www.ncbi.nlm.nih.gov/pmc/articles/PMC5330336/
Lally, J. R., & Mangione, P. L. (2017, May). Caring relationships: The heart of early brain development. NAEYC. Retrieved February 26, 2022, from https://www.naeyc.org/resources/pubs/yc/may2017/caring-relationships-heart-early-brain-development
Shiver, E. (2018, April 6). Brain development and mastery of language in the early childhood years. IDRA. Retrieved February 26, 2022, from https://www.idra.org/resource-center/brain-development-and-mastery-of-language-in-the-early-childhood-years/
Kuratko, C. N., Barrett, E. C., Nelson, E. B., & Salem, N. (2013, July 19). The relationship of docosahexaenoic acid (DHA) with learning and behavior in Healthy Children: A Review. Nutrients. Retrieved February 26, 2022, from https://www.ncbi.nlm.nih.gov/pmc/articles/PMC3738999/
Tan, S., Zhao, A., Zhang, J., Li, P., Chen, C., & Zhang, Y. (2020). Toddler neurodevelopment is associated … – APJCN.NHRI.ORG.TW. Toddler neurodevelopment is associated with ganglioside intake but not serum ganglioside. Retrieved February 26, 2022, from https://apjcn.nhri.org.tw/server/APJCN/29/3/584.pdf
Veereman-Wauters, G., Staelens, S., Rombaut, R., Dewettinck, K., Deboutte, D., Brummer, R. J., Boone, M., & Le Ruyet, P. (2012). Milk fat globule membrane (INPULSE) enriched formula milk decreases febrile episodes and may improve behavioral regulation in young children. Nutrition (Burbank, Los Angeles County, Calif.), 28(7-8), 749–752. Retrieved February 26, 2022, from https://doi.org/10.1016/j.nut.2011.10.011
Mohd Shariff, Z., Lin, K. G., Sariman, S., Lee, H. S., Siew, C. Y., Mohd Yusof, B. N., Mun, C. Y., & Mohamad, M. (2015). The relationship between household income and dietary intakes of 1-10 year old urban Malaysian. Nutrition research and practice, 9(3), 278–287. https://doi.org/10.4162/nrp.2015.9.3.278
NCCFN. 2013. Malaysian Dietary Guidelines For Children and Adolescents. National Coordinating Committee on Food and Nutrition, Ministry of Health Malaysia.


Idea Untuk Landskap Halaman Rumah – Nak Buat Sendiri Pun Boleh!

Kawasan di halaman rumah biasanya digunakan untuk meletakkan kereta dan ampaian kain. Tetapi jika dimanfaatkan dengan sebetulnya, Mama sebenarnya boleh buat landskap di halaman rumah tau.
Walaupun dengan ruang yang kecil, Mama masih boleh mempunyai landskap idaman tersendiri.
8 Idea Landskap Halaman Rumah
Kalau Mama merancang untuk bina landskap di halaman rumah, kenalah fikirkan dulu. Idea dan tema macam mana yang Mama nak?
1. Berkonsepkan Minimalis Scandinavian
Kalau Mama sukakan pokok dan tumbuhan di halaman rumah tetapi tidak terlalu banyak, konsep minimalis Scandinavian sesuai untuk Mama.
Kualiti dan cara penjagaan pokok lah yang penting, bukan kuantitinya. Tanaman di halaman rumah ini boleh dilengkapi dengan set meja dan kerusi kayu untuk minum petang. Wooden material begini boleh menaikkan lagi seri konsep ini.
2. Bina Air Terjun atau Pancuran Air

Kredit gambar: istockphoto
Kalau ada kolam ikan di halaman rumah pun cantik kan? Bergantung kepada Mama sama ada ingin penuhinya dengan ikan ataupun tumbuhan akuatik.
Ramai juga yang memilih untuk meletakkan hanya tumbuhan air seperti bunga teratai yang cantik dan mengeluarkan bau yang harum. Tak semestinya ada ikan dan haiwan air lain seperti labi-labi.
Ada juga yang lebih suka untuk bina pancuran air sahaja. Damai dan menenangkan je apabila mendengar dan melihatnya.
3. Guna Rumput Asli atau Rumput Tiruan
Untuk Mama yang tidak sukakan lantai berkonkrit di halaman, bolehlah tanam rumput asli ataupun letak rumput tiruan.
Bergantung kepada cara Mama, bolehlah pilih yang mana Mama lebih suka. Kalau rumput asli, anda perlu menyiram dan menjaganya sentiasa. Kalau rumput tiruan pula, kos penjagaan tu memang tiada tapi lama-kelamaan, ia boleh rosak jika selalu terkena panas dan cahaya matahari.
Yang pastinya, kedua-duanya akan mengindahkan suasana di halaman rumah Mama. Kehijauan dan menyegarkan mata.
4. Guna Barang Yang Sedia Ada
Banyak je kan tin, botol, tayar dan plastik yang sedia ada yang mempunyai bentuk yang menarik? Sayang nak buang kadang-kadang tu.
Apa kata Mama gunakan semula untuk bina landskap idaman Mama? Mama boleh cat atau guna spray paint, untuk dapatkan warna dan tema yang Mama mahukan.
Ada je yang guna tangki terpakai untuk bina kolam ikan. Jimat lah sikit, tak perlu keluarkan kos lebih kan?
5. Konsep Taman Zen
Kredit gambar: istockphoto
Kalau Mama sukakan gaya estetik Jepun, bolehlah bina landskap halaman rumah berkonsepkan Taman Zen. Ringkas dan penuh dengan unsur semula jadi seperti batu, pasir, kerikil dan tumbuhan.
6. Konsep Taman Kaktus
Macam mana pula kalau Mama ingin menanam di halaman tapi tiada masa untuk penjagaan rapi? Haa.. konsep taman kaktus mungkin sesuai untuk Mama.
Yelah.. tumbuhan kaktus ni tak perlu penjagaan yang rapi sangat. Siraman air pun perlu kadang-kadang je. Sesuailah untuk mereka yang sibuk bekerja.
7. Bercucuk Tanam
Selain itu, ramai je kan yang ingin manfaatkan hasil tanah di halaman mereka? Jika begitu, sesuailah untuk Mama bercucuk tanam di halaman rumah.
Tak semestinya dengan berkebun itu, halaman rumah Mama kelihatan bersepah dan serabut. Sebenarnya boleh je bercucuk tanam dengan rapi yang akan membuahkan hasil. Tanam sawi, kubis, cili padi, tomato dan banyak lagi.
Tanaman Mama inilah yang akan menghiasi halaman rumah, kelihatan seperti kebun kecil idaman.
8. Konsep Melayu Tradisional
Landskap yang dipenuhi dengan pokok bunga kertas, bunga raya dan tumbuhan tropika pun indah kan?
Dibina pula gazebo yang diperbuat daripada buluh atau kayu dan dikelilingi pasu dan tempayan tembikar, memang penuh dengan ciri kemelayuan tradisional.
Konsep begini pun sering menjadi pilihan di Malaysia. Lagi-lagi jika rumah itu bertemakan Melayu tradisional juga.
DIY Landskap Halaman Rumah Sendiri
Kredit gambar: istockphoto
Kalau nak cuba bina sendiri landskap halaman rumah pun boleh. Banyak kos yang dapat dijimatkan nanti. Asalkan Mama rajin je, jom cuba buat!
1. Pilih Tema
Yang pertama sekali, Mama perlu pilih tema yang Mama inginkan untuk bina landskap sendiri. Melayu tradisional, taman Bali, taman Zen, minimalis Scandinavian, dan banyak lagi.
Bila dah jelas dengan idea dan tema yang Mama mahukan, bolehlah teruskan dengan susun atur landskap halaman rumah Mama.
2. Buat Pasu Guna Barang Terpakai
Tak perlu pun beli pasu kalau Mama tau buatnya sendiri menggunakan barang yang sedia ada. Botol, plastik, tayar atau polistren terpakai, boleh je digubah menjadi pasu kan?
3. Bina Kolam Sendiri
Sekarang dah ada banyak tutorial online untuk buat kolam guna bancuhan simen, sebagai contohnya. Mama boleh je buat ikut bentuk yang Mama nak dan jika ada tong besar atau tangki terpakai, boleh juga digubah menjadi kolam ikan.
4. Guna Rumput Tiruan
Nak tanam rumput asli pun bukanlah susah. Tetapi jika Mama tidak suka atau tiada masa untuk menjaganya, boleh je beli rumput tiruan.
Sekarang, di kedai atau di atas talian, banyak je yang dijual pada harga yang berpatutan. Tak semestinya ia diguna untuk di lantai, ada je yang kreatif menghias dinding guna rumput tiruan, seakan-akan taman tergantung gitu.
5. Guna Batu Sungai
Boleh juga serikan landskap Mama dengan susunan batu-batu sungai di sekelilingnya. Banyak batu sungai yang dijual sekarang, pelbagai warna pula tu.
6. Tanam Pokok Dan Tumbuhan Yang Sesuai
Kredit gambar: impiana.my
Mengikut saiz dan tema landskap Mama, pilihlah jenis pokok dan tumbuhan untuk ditanam. Dalam pasu atau di atas tanah, itu bergantung kepada kreativiti Mama ya.
Idea Untuk Landskap Halaman Rumah Idaman
Mengikut citarasa dan kesesuaian, bolehlah bina landskap halaman rumah Mama mengikut idea-idea di atas.
Kalau nak buat sendiri pun apa salahnya. Sekarang ni, bahan-bahan binaan dan hiasan pun senang untuk didapati.
Semoga berjaya!


Teknik Mudah Untuk Mama! Cara-Cara Menjadi Ibu Bapa ‘Awesome’ Untuk Si Kecil

Ibu bapa adalah insan yang bertanggungjawab untuk menjaga anak-anak. Mereka melahirkan, mengasuh, membesarkan dan mendidik anak dari mereka lahir sehinggalah dewasa. Banyak tanggungjawab ibu bapa ni!
Kadang-kadang kita tidak perlu jadi ibu bapa yang perfect pun untuk anak-anak, kita juga manusia biasa! Tetapi Mama boleh jadi ibu bapa yang awesome untuk anak-anak!
Macam mana nak jadi yang hebat? Ataupun, apa kriteria untuk menjadi ibu bapa yang ‘awesome’ ni? Menerusi laman Twitter Dr Luqman, terdapat beberapa teknik yang telah dikongsikan melalui bebenangnya.
Jom kita baca di bawah~
5 Teknik Mudah Boleh Buatkan Anda Menjadi Mak Ayah Yang ‘Awesome‘
1. Banyakkan Senyuman & Sentiasa Bercakap Dengan Lemah Lembut

Ada waktunya kita perlu bertegas tapi bukan bermakna kita mesti menengking si kecil tu. Ada kanak-kanak yang suka sangat terjerit-jerit. Sebenarnya sifat tu boleh jadi diwarisi daripada mak ayah yang kerap meninggikan suara bila bercakap.
2. Jaga Perkataan Yang Keluar Dari Mulut Kita

Tak kiralah walaupun waktu tu kita tengah marah sangat-sangat, apa sahaja yang dilontarkan oleh lidah mak ayah, akan jadi doa yang beri kesan berpanjangan dalam hidup anak kita tu.
3. Selalu Peluk & Cium Anak

Pelukan dan ciuman akan buatkan dia rasa disayangi serta dihargai. Hatinya terasa dekat dengan mak ayah dia. Akhirnya apa saja yang kita nasihatkan mudah untuk dia dengar dan taat.
4. Banyakkan Bercerita Dengan Si Kecil & Dengar Juga Cerita Mereka

 Kita tak nak jadi mak ayah yang leka dengan dunia sendiri hingga anak lebih cenderung ceritakan masalah dengan orang luar.
5. Lakukan Dulu Apa Yang Kita Mahu Anak Lakukan

Nak anak rajin belajar, kena tunjukkan yang kita pun rajin cari ilmu baru. Nak anak rajin baca Quran, kita dulu yang kena selalu baca Quran.
Nak anak ringan tulang rajin berkemas, kita pun sama kena ringan tulang dan selalu ajak anak kemas bersama.
Nak tak nak, wajib pesan pada pasangan masing-masing. Si kecil kita tu boleh jadi susah nak dengar apa yang kita cakap tapi mereka mudah benar nak tiru apa yang kita selalu buat. Jom sebarkan ilmu ni pada mak ayah yang belum tahu.

5 teknik mudah ni boleh buatkan korang jadi mak ayah yang awesome 1⃣ Banyakkan senyuman dan sentiasa bercakap lemah lembut dengan anak. Ada waktunya kita perlu bertegas tapi bukan bermakna kita mesti menengking si kecil tu. pic.twitter.com/lZRnY4Geod— Ahmad Luqman Bukhari (@drluqman) March 3, 2022

Jadi, bagaimana Mama? Sekarang boleh la jadi ibu bapa yang ‘awesome’ selepas dapat tahu teknik-teknik ini! Terima kasih Dr Luqman atas perkongsian yang bermanfaat ini. Moga-moga Mama dapat praktikkan selepas ini!
Selamat mencuba!
Pesan Mama Siti:
Banyak telah dikongsikan oleh Dr Luqman. Bagi Mama yang sudah melakukannya, syabas buat anda! Mama Siti doa yang terbaik untuk semua Mama diluar sana, semoga sabar dengan anak-anak dan menjadi contoh yang terbaik buat mereka!
Kredit: Twitter Ahmad Luqman Bukhari


Tampil Menawan Walau Tak Pandai Bersolek. Cara Ringkas Naikkan Seri Wajah

Bak kata orang ‘beauty is pain’. Mama Siti bukanlah pakar untuk mengesahkan kenyataan tersebut. Ada masa ianya adalah betul, namun dia tidak memberi makna apa-apa.
Cantik itu bersifat subjektif. Lain orang, lain tafsirannya. Bagi Mama Siti, jika seseorang itu mempunyai wajah yang berseri, tidak kusam dan ceria, sudah menunjukkan mereka cantik secara fizikalnya. Mungkin cantik di mata Mama Siti, tetapi lain pula pendapatnya bagi orang lain.
Tetapi, jika Mama adalah salah seorang dari golongan profesional yang bekerja, memang solekkan tidak dapat dipisahkan dari rutin harian. Manakan tidak, make up boleh buatkan kita lebih bersemangat, meningkatkan keyakinan diri, dan menampakkan kita lebih bersedia.

Memang tidak dinafikan, yang tidak semua memiliki kemahiran untuk bersolek atau make up. Ada yang perlu berlatih berbulan-bulan lamanya sebelum pandai meriaskan kening. Ada pula yang ingin fokus pada bahagian mata, lalu mereka meluangkan banyak masa untuk eyeliner. Penat memang penat tapi hasilnya memuaskan.
Artikel kali ini, kita akan fokuskan cara paling senang menaikkan seri wajah khas untuk wanita bekerjaya mahupun surirumah.
‘NO MAKE UP, NO PROBLEM’
Sekiranya Mama bukanlah seseorang yang tahu atau mahir dalam make up. Yelahkan, banyak sangat produk dan tatacara yang harus dilakukan jika ingin mendapatkan make up yang cantik dan tahan lama. Daripada warna eye shadow ke warna gincu, terdapat beberapa tips yang harus dilakukan untuk mendapatkan make up yang bersesuaian dengan wajah kita.
Jangan risau jika Mama masih belum pandai memilih warna-warna tersebut. Ini kerana, dengan hanya satu alat riasan sahaja sudah mampu menampakkan Mama seolah jaduh dalam solekan.
1. GINCU/LIP MATTE/LIP GLOSS
Rasanya, ini adalah satu-satunya alat solek yang tak perlukan banyak masa untuk belajar. Boleh kata orang, yang tak pernah pakai pun dah boleh buat sendiri hanya dengan satu tontonan video.
Mungkin bagi yang belum pernah menggunakan lip matte atau lip gloss perlu membiasakan diri untuk memegang applicator dan mengoleskannya di bibir.
Oh ya walaupun nampak remeh, jangan pandang ringan dengan pemilihan warna gincu untuk dioleskan ya. Untuk gincu kelihatan kemas dan menarik serta warna yang boleh menaikkan seri wajah Mama, Mama perlu menitikberatkan sesuatu yang dipanggil undertone.
Kredit gambar: Google
Undertone ialah warna dari bawah permukaan kulit Mama yang mempengaruhi keseluruhan penampilan diri.
Pernahkah Mama melihat rakan Mama memakai lip stick pada suatu hari dan ianya menampakkan mereka pucat? Pada keesokan harinya pula, rakan Mama memakai pula warna yang berbeza dan kini dia kelihatan sangat cantik.
Begitulah bagaimana undertone berfungsi. Mama hanya perlu tahu samada kulit Mama dalam kategori warm, neutral atau cool undertone. Rujuk gambar di bawah dan lihat warna yang sepadan dengan undertone masing-masing.
Kredit gambar: Google
2. PILIH PAKAIAN SESUAI
Cantik pada orang lain, belum tentu indah di badan kita. Sebenarnya, kalau nak dibahaskan tentang pemilihan baju, memang panjang.
Ada yang pilih berdasarkan bentuk tubuh badan iaitu;
Pembaris (ruler)Segi tiga terbalik (inverted triangle)Jam pasir (hourglass)Buah pir (pear)Buah epal (apple)
Ada pula yang melihat pada saiz badan sama ada berbadan kecil atau besar, tinggi atau rendah. Sebahagian wanita pula memilih untuk memadankan warna baju dengan undertone mereka.
Jika Mama seorang yang berbadan besar Mama boleh cuba tips-tips di bawah ini untuk tampil lebih berkeyakinan.
Kredit gambar: Pinterest
Corak garisan menegak (elakkan corak baju dengan garis melintang) supaya tampak lebih tinggi dan kurus. Perincian kecil (elakkan baju dengan corak yang berbunga besar) kerana ia boleh menampakkan saiz sebenar badan. Pilih baju yang fit kerana lagi kembang baju atau seluar kita, lagi nampak lebar badan kita.
Kredit gambar: Pinterest
Buat mereka yang berbadan kecil pula mesti sering mendengar ayat-ayat begini, “Alah, badan kurus senang. Boleh pakai apa sahaja.”
Namun, ada salahnya juga dengan tanggapan tersebut. Untuk tingkatkan keyakinan Mama yang berbadan kurus dan kecil, jom cuba tips dibawah untuk tampil lebih menawan.
Kredit gambar: Fesyenmoden.com
Pilih corak garisan melintang kerana garis menegak buatkan seseorang kelihatan lebih kurus.Dress atau pakaian dengan ikatan di pinggang (tali pinggang, ikatan) untuk menonjolkan lekuk tubuh yang ramping.Jaket dan kardigan labuh agar kelihatan lebih tinggi.
Apa-apa pun, semuanya perlu disesuaikan dengan keadaan semasa. Jika perlu hadir ke pejabat, sesuaikan dengan pemakaian rasmi seperti suit atau baju kurung dengan corak yang minimal.
Jika Mama hanya berada di rumah, atau ke majlis santai (casual), pilihlah pakaian yang ringkas. Oh ya, jangan lupa tambahkan sedikit perhiasan untuk tampak lebih anggun.
3. PENGGAYAAN TUDUNG

Cara kita styling tudung pun main peranan juga tau. Penggayaan yang lebih ringkas dan dengan corak yang minimal, tetapi terletak menampilkan kekemasan dan keanggunan pada si pemakai.
Teori lain kenapa perlu pilih styling dan corak yang sederhana adalah kerana tidak mahu kedua-dua elemen ini menenggelamkan keayuan seseorang. Bak kata orang putih ‘less is more’.
Kalau Mama sedang bersiap ke pejabat atau ke majlis rasmi, Mama sarankan untuk padankan pakaian Mama dengan shawl atau tudung jenis satin atau chiffon. Kedua-dua material ini membuatkan si pemakaian tampak melebih mewah dan bergaya.
Coraknya juga perlu sepadan dengan pakaian yang dipakai. Jika baju Mama sudah mempunyai pelbagai corak, pilih tudung dengan satu warna sahaja dan warna tersebut mestilah warna dominan pada baju yang Mama ingin pakai.
Ini supaya tampak lebih kemas, berketerampilan dan matching.
4. KEKAL HIDRAT
Tahukah Mama, 60% dari berat badan orang dewasa adalah air. Peratusan ini bersamaan dengan 40 liter air dalam badan manusia. Secara purata kita disarankan untuk mengambil kira-kira 2 liter air setiap hari.

Sumber air tidak terhad pada minuman sahaja tetapi juga melalui makanan. Berdasarkan kenyataan Doktor Umum di Glasgow, Scotland, Dr Margaret McCartney,
Ramai doktor telah maklum bahawa tiada bukti saintifik yang mengatakan manusia perlu minum banyak air kosong.
Minum bila Mama rasa dahaga, jangan paksa diri untuk ambil sesuatu yang tidak diperlukan. Apabila badan dan kulit menerima air yang mencukupi;
Garis halus dan kedutan memudarKulit terasa segar dan tidak kusamMengawal penghasilan minyakKulit muka semakin anjalMencegah gatal dan kerengsaan (irritation)
Minum air dengan cukup juga membuatkan kita kelihatan sihat dan segar. Malah, skincare dan make up juga akan tahan lebih laam dan kualiti solekan juga akan berpanjangan kerana tiada lagi masalah kulit berminyak atau kering yang mengakibatkan kita kelihatan bercapuk.
Satu lagi pesanan Mama Siti, pelbagaikan pengambilan air ya. Ini termasuk makan dari sumber buahan dan sayuran yang kaya kandungan air seperti tembikai dan timun.
5. SAYANGI DIRI SENDIRI
Yang mahal dari seorang wanita adalah cara mereka membawa dirinya. Peribadi yang yakin, merendah diri dan menghormati selalu menjadi nilai kebanggaan seorang perempuan.
Mama Siti suka untuk tambahkan satu lagi perkara penting dalam menjaga keterampilan diri. Seseorang itu sangat menyayangi dirinya apabila mereka bangkit mempertahankan diri.
Kredit gambar: Pexels
Orang perlu tahu bahawa kita tidak sewenang-wenangnya menjadi bahan jenaka. Jika ada perkara yang dirasakan tidak selesa, suarakan dengan penuh hormat tanpa menyakiti hati sesiapa.
Jadilah wanita yang bersuara untuk hak diri mereka. Bukan diam dan hanya terima apa sahaja yang berlaku dalam hidupnya.
Dengan perkongsian ringkas pada kali ini, diharap ramai wanita diluar sana mendapat manfaat dan mempraktikkan nya. Ingat ‘good thing takes time’. Putus asa tidak ada dalam kamus kehidupan kita, yang ada hanya berhenti untuk rehat.


Bagaimana Cara Untuk Mendedahkan Diri ke Dunia Bahasa Inggeris Tanpa Perlu Meninggalkan Rumah?

Apakah itu Pembelajaran Kandungan dan Bahasa Bersepadu (CLIL), mengapa ia berkesan dan bagaimana guru platform bahasa Inggeris dalam talian Novakid menggunakan kaedah ini?
Pembelajaran Kandungan dan Bahasa Bersepadu (CLIL) adalah salah satu pendekatan untuk mempelajari bahasa asing. Semua mata pelajaran di sekolah diajar dalam bahasa asing, yang pada kebiasaannya Bahasa Inggeris. Seperti yang dapat anda lihat daripada namanya, kaedah ini mempunyai dua arah: pelajar membentuk asas pengetahuan dalam subjek tertentu (contohnya, geografi, sejarah, biologi) dan pada masa yang sama meningkatkan kemahiran bahasa Inggeris mereka.
Pendekatan ini berasal dan mula berkembang secara aktif di Eropah sebagai tindak balas terhadap kaedah pembelajaran Bahasa Inggeris yang tidak berkesan yang wujud pada tahun 1980-an dan 1990-an, yang gagal mengajar bahasa Inggeris secara komprehensif untuk membolehkan pelajar berkomunikasi dalam kehidupan seharian mereka.
Mengapa CLIL berkesan

Pada masa ini, CLIL dipraktikkan di kebanyakan sekolah pendidikan am di Eropah dan disukai oleh kanak-kanak dan juga ibu bapa. Ia telah terbukti sebagai kaedah pembelajaran bahasa Inggeris yang boleh dipercayai dan dihormati oleh para guru.
Penyelidik Wolff1 dan Dalton-Puffer2 mengatakan bahawa pendekatan ini sangat berkesan kerana faktor utama berikut:
Pertama, mendalami persekitaran bahasa asing yang sebenar di mana Bahasa Inggeris bukanlah matlamat utama, akan tetapi, kaedah pendidikannya; Kedua, penggunaan bahan asli membantu mempelajari maklumat linguistik dengan lebih baik;Ketiga, guru yang sememangnya bercakap dalam Bahasa Inggeris membolehkan peningkatan kemahiran perbualan dan kecekapan dalam penyampaian sesuatu maksud atau mesej dalam bahasa Inggeris yang ketara.
Penyelidikan menunjukkan bahawa pelajar yang belajar bahasa Inggeris menggunakan kaedah CLIL lebih bermotivasi dan dapat menangani masalah linguistik dan akademik dengan lebih baik: mereka mencapai keputusan yang lebih baik dalam mata pelajaran sekolah yang lain.
Bagaimana CLIL digunakan di Novakid?

Platform dalam talian bahasa Inggeris Novakid menggunakan kaedah CLIL sebagai alat pembelajaran utama dalam kursus Time2Talk dan Virtual Explorer, serta semasa beberapa pembelajaran kursus Bahasa Inggeris Am. Ketahui lebih lanjut tentang program Novakid di laman web kami.
Pelajaran yang dibangunkan menggunakan pendekatan ini membolehkan para pelajar terlibat dalam perbincangan tentang topik yang paling menarik dan relevan: sejarah dunia, isu ekologi, misteri manusia, serta belajar tentang cendikiawan masa lalu dan pemimpin pintar masa kini.
Bagaimanakah perbincangan dijalankan? Sudah tentu dalam bahasa Inggeris! Guru Novakid terdiri daripada para penutur asli dan platform dalam talian yang dibangunkan khas, mewujudkan semua syarat yang diperlukan untuk “mendalami” topik sepenuhnya dengan interaksi aktif semasa pembelajaran penuh.
“Apa yang istimewa tentang penggunaan kaedah Pembelajaran Kandungan dan Bahasa Bersepadu di Novakid ialah ia bersifat interaktif dan dipenuhi ilustrasi. Setiap pelajaran mempunyai perkataan dan satu set binaan leksikal yang perlu digunakan oleh pelajar semasa lawatan 3D atau perbincangan dengan guru mereka. Platform yang interaktif dan teknologi VR menjadikan proses pendidikan ini menarik dan menyeronokkan,” kata Amy Krolevetskaya, Ketua Program Pendidikan Novakid.
Adakah anda mahukan anak anda belajar bahasa Inggeris dan dalam masa yang sama meneroka dunia melalui bahasa tersebut? Daftar untuk pembelajaran percubaan di laman web rasmi Novakid hari ini!
Rujukan:
CLIL: Bridging the gap between school and working life. In: Marsh, D, Wolff, D (eds) Diverse Contexts – Converging Goals: CLIL in Europe. 2007, Frankfurt am Main: Peter Lang, ms.15–25Discourse in Content and Language Integrated Learning (CLIL) Classrooms. 2007, Amsterdam: John Benjamins Publishing Company.